text:
lunedì 30 novembre 2015
Musets
Il vendidôr al ere l'ultin di une file lungjonone. Come chei altris prime di lui, si presentave li dal Prin Dirigjent par fâ un consuntîf de anade apene siarade. Ancje cun lui, il dirigjent nol ve bisugne di doprâ peraulis: tal stes sfuei a stavin la linie cul obietîf che il vendidôr al varès vût di rivâ e chê altre linie, plui basse, cun chel che, insom, al veve vendût. Come chei altris, precîs a chei altris.
No erin timps bogns ma, cun dut achel, i obietîfs si alçavin di un scjalin ogni an. Chel al ere il plan aziendâl, chel al ere il lavôr. Discuti al voleve disi lâ fûr.
Ancje il vendidôr nol ve bisugne di doprâ peraulis. Lis regulis lis cognosseve. Di bessôl al poià la man parsore la bree e al slargjà i dêts. Di bessôl al cjapà in man il massanc e lu lassà colâ sul dêt piçul. No un berli, no une vôs a vignirin fûr. Il vendidôr al invuluçà la man intun fazolet, al sbassà il cjâf par saludâ e si ritirà.
Il Prin Dirigjent nol fasè nissun mot. Al restà fer a cjalâ il vendidôr lâ fûr. Podopo, al mirà par cualchi secont il dêt insanganât parsore la bree. Lu misurà cui voi, cuasi a pesâlu e, in fin, cuntune pinze lu gafà e lu metè intune sporte, insiemi cun ducj chei altris.
La sporte a ere biele penze, plene di chei deduts che, un par volte, a erin stâts çoncjâts.
Il Prin Dirigjent si jevà in pins, al tacà il capot, al cjolè sù la ventiquattrore e la sporte cui dêts. Jessint, al riduçave cidin: “E ancje par chist an, doi bogns musets, a vegnin fûr!”
di Stiefin Morat
Publicât di gelo stellato a lis 09:00:00 10 coments
Etichetis: Contis, Gjenar neri, Gjenar sociâl, Gjenar sureâl, Stiefin Morat
domenica 29 novembre 2015
LiO: Donald dal Tiliment
DONALD DAL TILIMENT
di Stiefin Morat
CE LIBRI ISAL?
Un romanç par furlan dal 2001 cun dentri i dissens di Cristian Inzerillo, scrit intun furlan naif e edit di Cormôr Salvadi, par cure di Pauli Cantarut. Al à 140 pagjinis, une ande di fumut, plui che di libri, e nuie presit e isbn sul daûr de cuvierte.
MA CUI ISAL L'AUTÔR?Stiefin Morat al è di Morsan al Tiliment. Al scrîf poesie e prose, soredut par furlan. Al à fat part dal grup di poesie Majakovskij, de esperience di Usmis (moviment di culture rivoluzionarie furlane e planetarie) e di metât dai agns '90 dal coletîf poetic dai “Trastolons”. Al à scrit in rivistis e antologjiis e partecipât a une vore di events. Al à publicât:Tons trastolons, poets cence leç par une lenghe caraibiche (1998) (cun i Trastolons), Tananai (2001) (cun i Trastolons), Donald dal Tiliment (2001). che tal 2007 al è stât senegjât par un radiodrame trasmetût de Rai regjonâl. Mugulis, I ultins piratis dal Tiliment (2005). Tal 2010 al à publicât Isulis, Kappavu Edizioni..
Une storie fûr cu la cassele contade di un dai doi protagoniscj, Pidins, che insieme cun Saco al va di ca e di là intun Friûl che al somee fantastic, ma ancje dai fumuts e reâl. Pidins brâf a zuiâ a balon, Saco a drogâsi cu lis budiesis, e cun lôr, framieç di aventuris strampaladis, Donald, Duck, paperino insome, propit chel de disney, che al va ator par lis pagjinis come un vêr vip de storie. Fra pachis, casins, tristeriis, aventuris di no crodi, la storie e je trasversâl e strambe, e dut si pues disi, ma no che no vedi fantasie!
MA A CUI I PUEDIAL PLASÊ?
A chei che no àn fastidis a zuiâ cu lis lenghis e a lei une lenghe mate, cjacarade e fûr dai schemis; a chei che ur plasin i fumuts e che a cjatin in te fantasie e tal miscliçament dai gjenars un valôr. A chei che ur plasin i b-movie, i hard boiled, lis cjoltis pal cûl dai stereotips merecans e i libris che a sperimentin e a àn coragjo.
E SE O AI VOIE DI CJOILU?
Nol è cussì facil. Forsit lu cjatais a Onde Furlane, e su cualchi bancut di libris furlans.
Forsit ae Friulibris ma forsit plui no che si. Magari domandant, o lant a cjolilu in biblioteche, se al ves di jessi... si acientin sugjeriments tai coments.
Forsit ae Friulibris ma forsit plui no che si. Magari domandant, o lant a cjolilu in biblioteche, se al ves di jessi... si acientin sugjeriments tai coments.
Etichetis: Lets in Ostarie, Stiefin Morat
mercoledì 25 novembre 2015
La buinore
Al jeve dal jet,
al cruste un crostul,
al brancole pe braide,
al molç la More,
al regole il rest,
al siere il sierai,
si urtie tal ort,
al brame un brugnul,
al cjol cjariesis,
al solsede cun solêf,
al ripe un rap,
al romp il ramaç,
e vai la vît.
“O ai ai,
ûfs, uis e urtiçons!”
Une moscje e cibiscje
e al craçule il crot.
Si sinte su la sente,
al guste di gust,
e al glot un got.
Si incuchìs,
si insunìs,
si indurmidìs.
Barcjis di bêçs,
cariolis di carantans,
dulintor dut indorât
e fantatis di fantasie!
Paf un pataf!
Spac spaventôs!
Sveiti svelt!
Jeviti, moviti,
A son sîs di orloi,
Su po, vierç i voi!
di Michele Vuardianut Calligaris
Etichetis: Contis, Gjenar ironic, Michele Vuardianut Calligaris
martedì 24 novembre 2015
Contis di famee a Udin
E e je rivade la ore de prime presentazion uficiâl di Contis di famee, il libri dal vuestri fidât Ostîr jessût pe Kappa vu il mês passât e che al à bielzâ vude une anticipazion inte rassegne Ce contino a San Zorz, ma che nol à vût inmò un batesim dut par lui.
Si che duncje, propit devant di Nadâl, pront par jessi ficjât sot l'arbul, ve chi,
ae librerie Ubik di Udin, vinars ai 4, tor 6 sot sere, une biele cjacarade cul autôr.
La fasarà la scritore udinese Alessandra Zenarola, che pûr jessint une letore e scritore di lenghe taliane, e je restade inmagade des contis e e à vût voie di meti adun chest event.
Nol pedeve mancjâ il nestri famei de Ostarie, Checo Tam, che al leiarà cualchi conte,
E jessint che o savês che l'Ostîr al invente simpri une, par ducj chei che a àn za let il libri, ve li,
dome in cheste ocasion si puedarà scoltâ une conte inedite, scrite pe ocasion,
dal titul che al è dut un program: "Ore di murî".
Parsore la locandine par furlan, chi sot, chê par talian.
Etichetis: Checo Tam, Contecurte, Contis dal Ostîr, Events e Leturis, Famei, Ostîr
lunedì 23 novembre 2015
La modernitât
Su chê lungje taule, che Berto si jere fat lassâ di so nono, indulà che une volte par contâ i fruts che si sentavin ator ator a servivin dôs mans, Berto, Sunte e Luciana si jerin sentâts dongje il barcon par mangjâ in chel toc di taule, tal cjanton, preparât dome par lôr.
Propit su chel toc di taule preparade pal gustâ, che Sunte cun tante uce e veve preparât al jere ogni ben Diu. A jerin dutis chês pitancis che fin di piçule sô mari e preparave par chê zornade di fieste che ogni an si faseve tal paîs.
Par prin, une buine mignestre di brût con tant di tortelins. No mancjave la cuesse dal dindi cuete tal for, cunin cu lis patatis, formadi, salam e la cueste che Berto al tignive di cont inte cantine, soredut par fiestis di chê fate.
In chê cusine, ancje se jerin dentri trê Cristians, tant al jeri il cidinôr, che si sintive par fin il bati des alis di une pavee che e svolave ator ator dal lampadari, simpri piât, colpe de pocje lûs che e jentrave dal barcon.
Par tant cidinôr che al jere ancje in chê stanzie al pareve propit che la cjase e fos vueide, se nol fos stât che ogni tant, jenfri un bocon e chel altri, di sintî il cinglinâ di pirons, sedons e curtìs o il lôr rumôr cuant che a sbatevin tai plats. Nuie altri.
Berto, Sunte e Luciana ancje se sentâts insiemi su la stesse taule, ognidun al jere par so cont. Il prin che cuntune man al tignive il piron e cun chê altre une taulute fate cun veri e metal, e dentri in chel folc che ti trai al cjalave une partide di balon. Robis di no crodi.
Sunte, invezit, cun chel gnûf telefonin inteligjent, comprât di cualchi zornade e cjalave il video che si jere scjamade di internet par viodi la Messe dal Pape. No veve podût viodile inte television in direte, colpe i lavôrs dal gustâ.
Luciana, la fie, intant e cjacarave, no si sa cun trops, oms o feminis ch’a fossin, fracant i dêts su la tastiere di un telefonin plui inteligjent di chel di sô mari. Di sigûr in chel slavanderi di cjacaris, e barufave ancje cul so morôs. Di chest si jere acuarte ancje Sunte, che jenfri une bocjade e une cjalade tal video dal Pape, lu veve capît viodint la sô muse tant avilide.
Tal curtîl, intant, al jere jentrât barbe Mario che di spes a chê ore si presentave, soredut tes zornadis di fieste, par bevi il cafè insiemi ai nevôts. Sintint tant cidinôr, chel om, intun prin moment, si jere spaurît. Mancul mâl che cjalant jenfri il barcon al vodût chei trê batocjos, sentâts e cidins, ognidun cjapât tal so imprest.
A viodiju in chê maniere dibot si meteve a blestemâ, ancje parcè che al jere a pene scjampât vie di cjase cence saludâ la femine, che e jere di plui di un ore che e fevelave tal telefonin.
“Mats, il mont al è fat propit di mats. Pense tu – si diseve, barbe Mario, fevelant di bessôl - in famee no si fevele plui nancje tra om e femine…, tu podis crodi alore cui fîs..... E fossial dome chest…. Ce brut mont che si fâs indenant, ognidun par so cont. Diferent di une volte che si fevelave ancje cu lis bestiis, e tai tai curtîi dal borc si sintive vuacâ i cjans, cjantâ i gjai, berghelâ une comari o vai cualchi frut. Cumò no son plui nancje chei, al somee di jessi tal cimitieri.
E cjalant dentri in chê cjase di mumiis, sintint tal cûr tante nostalgjie i pareve di jessi tornat indaûr tal timp. Si viodeve frut, sentât in chel lunc toc di taule no cuvierte da tavaie, cun i siei fradis, cuant che, finît di gustâ ducj insiemi, a intonavin une cjançon, jenfri lis blestemis dal nono, che sentât dongje dal fuc si jere impisulît.
di Nello Malisano
Etichetis: Contis, Gjenar sociâl, Nello Malisano
venerdì 20 novembre 2015
La vilie di San Zuan
Jere la sere de vilie di Sant Zuan, e a Davai, un paîs de Cjargne, ancje in chê sere, come che si faseve ogni an, une clape di fantatis si jerin cjatadis dopo il rosari, a cjase di Mariute par pierdisi intun zûc che al induvine il destin di ognidun.
Chel il zûc che di ete in ete, come che e vûl la tradizion, lu fasin dome in chê sere lis zovinis dal paîs.
E cussì ancje in chê sere a vevin començât chês fantatis cuntune di lôr che e jere jessude fûr tal curtîl, intant che chês altris dentri te cjase a vevin platât tai cjantons imprescj de cjase.
Par prime, come parone di cjase i à tocjât a Mariute, e dopo une e dopo un’altre chês altris, tant che il zûc al è lât indenant di bot fin a lis oris piçulis. Une volte ladis fûr, chês fantatis, ogni dune, veve, une volte tornade dentri, di ciri i imprescj che chês altris a vevin platât.
E a secont di cemût che ju cjatave e podeve cognossi i so destin.
La clâf, la tace, il pietin a jerin i imprescj plui doprâts in chel zûc.
Cussì se la fantate che jentrave e cjatave subit la clâf voleve dî che jere dongje a un matrimoni cuntun fantat bon paron e cun tant di cjase. Se invezit e cjatave la tace par jê no restavin che lagrimis di butâ par dute la sô vite. Infin se e cjatave il pietin voleve dî che e varès cjatât tal troi a jê destinât dome grops di disgredeâ.
Cussì ancje in chê sere par dute la gnot Gjiovane, Mariute, Lisute, Alme e vie indenant, fûr e dentri fra chê cjase e chel curtîl a son ladis indenant cun chel mostri di zûc fin a lis oris piçulis.
E par fortune San Zuan cun dutis lôr al someave che al fos stât propit bon e gjenerôs. Dutis cence tant scombati a pene jentradis a vevin cjatade la clâf il simbul de fantate fortunade.
Pecjât che tal doman Gjovane lant a balâ e à cognossût un fantat che le à striade. Biel pardabon e cun chês mostacjutis, chei cjavei neris e cun chei voi di cjamoç i à smot tal cûr la suste dal amôr.
Puare Gjovane chel biat al jere si biel, ma nol jere paron nancje di un claut e cun di plui no i pocave tant nancje lavorâ.
Propit puare frute, il destin cun chel om che i à metût su la sô strade le à propit tradide. L'amôr al è vuarp e ancje jê e je restade svuarbade.
Nuie ce fâ, Chel al jere il so destin, plui potent de gracie che al sere prime i veve prometût il zûc di San Zuan.
di Mariangela De Campo
Etichetis: Contis, Gjenar romantic, Gjenar storic, Mariangela De Campo
mercoledì 18 novembre 2015
La potence de lenghe taliane e inmagà Vigji Rost
Vigji Rost al veve cuatri fîs batiâts cul non di: Visto, Firmato,Timbrato e Spedito.
Vigji al veve fat dute le vuere dal '15 come puarte-ordins dal uficiâl di comant.
A Vigji i lave al cûr di vê une fie par dâi il non di Vitorie, ma le femine viodint il patriotisim da l’omp, i veve sierât l’ufici di colocazion, mai mai nol vessi vude intenzion di continuâ a batià chei puars fruts cun peraulis dopradis dal colonel tal spedî e ricevi ordins.
Di Lussian IW3 QRC
Etichetis: Contis, Gjenar ironic, Gjenar storic, Luciano Marinig
lunedì 16 novembre 2015
Ce brut restâ bessôi
Avilît, Sergj al cjaminave planc planc intune di chês stradis plui internis rispiet a chês che passin tal mieç tal paîs, indulà che cjatâ un cristian al è plui dificil che viodi un cjan inte glesie.
Sô mari e so pari e jerin muarts di un pieç. Amîs ‘nd veve nissun, un pôc pal so caratar, ma ancje parcè che une volte tornât di militâr, cui par une femine, cui pal lavôr, cui invezit parcè che plui il timp al passave e plui al deventave cagon a jerin sparîts. Insome ju veve ducj pierdûts
Cu lis feminis, lu stes, nol veve vude tante fortune. A part Glorie, che putane di Martignà che cuant che al lave a cjatâle, su chel jet simpri ben fat come Diu comande, no dome lu faseve gjoldi cul so cicin, che 'nt veve tant, ma i regalave ancje un fregul di cûr. Fat chest che al jere ce che no i faseve pesâ chês dôs cjartis di dîs che ogni volte al veve di lassâi. A dî la veretât, plui voltis al veve pensât, che se no fos stade une putane e sarès stade le uniche femine che al varès vulintîr maridade. Ator ator, in chê dì, la fumate e jere tant penze che al someave e vês glotudis lis cjasis e lis stradis e che dut il mont si fos fermât.
Ma indulà al levial Sergji in che brute zornade? Cui sa, forsit no lu saveve nancje lui. E jere domenie, e al cjaminave des bandis de glesie dal Sant dal Paîs. Salacor al sperave che in tant cidinôr, fermantsi fûr di chel lûc sacri di podê scoltâ chei cjants che a jessevin di dentri chei mûrs. I plasevin une vore e di spes si fermave a scoltâju ancje se i fasevin tornâ in inment cun tante nostalgjie il ricuart dai timps de sô zoventût, cuant che ju cjantave ancje lui.
Dopo chês pagjinis che al jemplave ogni dì cul ingjustri, scoltâ chês vôs che i tocjavin il cûr e jere la sô plui grande passion.
Ma in chê dì e jere propit une brute zornade. Colpe di chê fumate che e veve fermât il mont Bepo, Meni, Marie, Sandri, Rosute che a vignivin cuasi ogni dì a cjatâlu, cualchi volte barufant, par fâsi meti dentri ancje lôr jenfri lis pagjinis di chel lunc libri che di une vore i timp al scriveve in chê dì no si jerin presentâts nancje lôr.
Une zornade propit grise, tant disgraciade che ancje i unics bregons che no i strenzevin la panze, cuant che ju veve metûts intor, la lôr cerniere si jere rote.
Ma là jerino lâts che siei unics amîs che e vignivin a cjatâlu saltuçant, 'mò ridint, 'mò vaint su lis riis di chês pagjinis che ancjemò al veve di jemplâ?
In chê dì l’unic che si jere presentât al jere stât Risieri che cun di plui i jere passat denant dai voi cuant che fûr de glesie si jere acuart che lis puartis di chê plêf a jerin sieradis. Si che brâf om che si jere picjât sul ramaç plui bas dal cacâr.
No no, ancje se al jere un brâf om, cun chê cuarde tal cuel e cun dute che malore che lu veve fat deventâ mat e che jere ancjemò scrite tai siei voi nol podeve metilu dentri tal so libri.
“Ancje se di vîf al jere un bon om e i volevi tant ben o ài di parâlu vie dai miei vôi, si diseve Sergji.” Miôr che si pierdi ancje lui inte fumate."
Fossie stade vierte almancul une ostarie, ma di cualchi an, dutis lis fiestis, magari cussì no, tal paîs, a jerin sieradis ancje chês.
di Nello Malisano
Publicât di gelo stellato a lis 10:00:00 10 coments
Etichetis: Contis, Gjenar Dramatic, Gjenar romantic, Nello Malisano
domenica 15 novembre 2015
LiO: Contis di famee di Raffaele Serafini
CONTIS DI FAMEE
di Raffaele Serafini
CE LIBRI ISAL?
Un librut di chei de golaine de Kappa vu La Comugne, che e ten dentri sedi la riviste, sedi oparis di narative furlane. Al è fat dut di contis, scrit di Raffaele Serafini e finalist dal Premi San Simon 2014. Lunc 128 pagjinis, al coste 12euros e al à dentri 14 contis, plui une che e fâs di cornîs.
MA CUI ISAL L'AUTÔR?
Raffaele Serafini, al è il nestri e vuestri Ostîr de Ostarie, che al à fat des contis curtis une direzion di ricercje de sô narative e al scrîf di spes di gjenar fantastic, ancje se nol dinee chei altris. Altris contis sôs si puedin cjatâ su cheste ostarie inte pagjine dal Ostîr. In bande de Ostarie, l'autôr al à ancje il blog gelostellato, par talian, e Salvadeat, par furlan. Al scrîf pensîrs e al met fotografiis suntun altri. Al à vût publicaziont se ricognossiments in cetancj concors, sedi in lenghe taliane, sedi in lenghe furlane, ma cheste e je la sô prime publicazion.
Une schirie di contis curtis ispiradis aes vicendis di une famee dal Friûl de basse (Talmassons, Vuirc, Listize e paîs li ator), intai agns che a straviersin dut il Nufcent fintremai a rivâ in dì di vuê. Imagjinant di cjatâ lis contis intun futûr pussibil, si domandîsi, o miôr, si domande a une cyborgane, ce che al è di vêr. Dentri si cjate storiis curtissimis, e cualchidune plui lungje, che e van devant e in daûr tal timp par contâ, in maniere moderne e une vore lontane de imagjine classiche dal furlan, fats maraveôs e misteriôs, dongje di altris une vore plui normâi. Si passe dal diaul a pes che a slusin, di sassinaments familiârs a matrimonis, di becadis di lipare a cjacaradis normâls, di ogni dî. Vierzint la cuviertine si cjate ancje une "acuile" che e pant l'arbul gjenealogjic de famee des contis. Insom e je une post-fazion di Carli Pup.
MA A CUI I PUEDIAL PLASÊ?
A chei che a an plasê di lei contis curtis che ancje se a cjacarin di robis normâls a son scritis in maniere origjinâl e che a doprin un lengaç moderni e svelt. A chei che no sopuartin lis Contis di famme intundudis come sempliç ricart dal furlan "salt e lavoradôr" che al è bon dome di cjapalis e frignâ, ma ur plasin lis atmosferis cupis, i elemnets magjics e lis sfumadirs neris e cun cualchi tristerie. A chei che an gust di imparâ alc dal Friûl e sul furlan cence inacuarzisi, leint cualchi biele storie.
E SE O AI VOIE DI CJOILU?
Si pues cjapâsi sù e lâ a cjoli une copie scontade drets tal paîs dal autôr, a Sclaunic, li de mercerie-tabachin Gomba, in place, (se si è fortunâts si pues ancje cjatâ cjase l'autôr, al numar 6, - o visâlu prime - e fâsi firmâ il libri).
Si lu cjate in cualchi librerie di Udin, o ancje li di Onde Furlane, in vie Volturno.
E ancje passant a Cjampfuarmit, da Artecornici
Si lu cjate in cualchi librerie di Udin, o ancje li di Onde Furlane, in vie Volturno.
E ancje passant a Cjampfuarmit, da Artecornici
Etichetis: Contis dal Ostîr, Lets in Ostarie, Ostîr, Raffaele Serafini
LiO: SES & barete, di Francesca Gregoricchio
SES & barete - contis curtis
di Francesca Gregoricchio
CE LIBRI ISAL?
Un librut di contis curtis, come che al dîs il titul piçul, jessû pe Kappa vu inte golaine La Comugne, tal Dicembar dal 2011. Dentri si cjate une cariolade di contitus - cuasi 20 - scritis di Francesca Gregoricchio e che a messedin il ses e la ironie. Il libri al à 96 pagjinis e al coste 12euros.
MA CUI ISE LA AUTORE?
Francesca Gregoricchio, nassude a Udin, ma che e à vivût un biel toc a Milan, dulà che e à lavorât tant che gjornaliste par radio e televison e tant che copywriter pe publicitât. Par furlan, a dôs mans cul pari Gianni, è à publicât il libri par frutins Lis storiis di Piçul, la lune e l'aiaron (Kappa vu). Cumò, tornade in Friûl, e lavore tant che editor, ilustradore di libris par fruts e inte promozion di publicazions. E je presinte ancje chi su contecurte, inte pagjine dai contecurtârs.
Vincj contis, dutis diferentis ma dutis golosis, che a cjacarin di ses. Sedi esplicit, sedi dome lumât, il ses al è sì protagonist, ma plui di spes i vêrs personaçs a son la ironie, la stupiditât di om e femine, i difiets e i pecjâts umans. Cuasi simpri sierant cuntune batude, une sorprese o un ribaltament, in ogni conte si conte alc, e alc altri si lasse intindi. Lis contis si lein intun glotâr, cence fermâsi, sedi par che son dutis curtis, sedi par che il lengaç al è sclet e svelt, une vore moderni e cuntune grande abilitât di "savê contâle ben". Efiets colaterâi: ti ven voie di fâ ses, ma ridint.
MA A CUI I PUEDIAL PLASÊ?
A chei che no àn pôre di cjacarà di ses e a chei che le àn. A ducj chei che i plâs fâ une ridade, e che no àn voie di cjapâsi masse sul seri. A chei che i plasin lis contis curtissimis, che a durin ancje dome une batude, magari cuntune scriture ferbinte e clare. Aes feminis, che si sa, tal ses, a son lôr che a puartin la barete. E ai oms che ur plâs il ses, ancje se la barete no la puartin.
E SE O AI VOIE DI CJOILU?
Si lu cjate in cualchi librerie di Udin, o ancje li di Onde Furlane, in vie Volturno.
Par chei lontan dal Friûl, si pues cjolilu in rêt sul sît de Kappa vu, o su ibs.
O pûr ancje domandant ae cjase editore.
Etichetis: Contis, Francesca Gregoricchio, Gjenar ironic, Lets in Ostarie
venerdì 13 novembre 2015
Ereditâts
Al jere rivât il moment, alc al doveve sucedi, nol saveve ce. Nol olsave a dî di no a nissune ereditât. I siei parincj, cuant che i lôr vielis a partivin…, i puartavin la mobilie che no volevin tignîsi tes gnovis cjasis: - par mancjance di spazi – i disevin.
Intant, il vieri cjasâl di Gjiso al someave une boscaie di scarabatui opacats dal polvar e dal timp, cassetons che a tufavin di vecjo, posadis di alumini e di leton, cocjetis di len e di fier, caruladis e rusinidis, paions cun maglis smavidis, suiadis cun sorei jevâts e amonts, materàs di grene e di lane, scunis intaiadis, fotografiis di puescj che nol veve mai viodût e ritrats di personis che nol veve mai cognossût, ma che in ogni câs e a traviers di lôr, lui al jere chel che vuê al jere.
Cuant che Gjiso al traviersave lis ingrumadis stanziis, al capive che i ogjets cumulâts, si lamentavin ore presint des vecjis beghis che no vevin podût cuietâ, a dispiet dai tancj agns passâts.
Al ricuardave che une sere, tornant a cjase di vore, al cjatà une tasse di mobii tal curtîl. Tacât cuntune puntine un biliet al diseve:
- O soi to cusin, il fi di tô agne Marie, tu varâs ben savût che jê… puarine. Ti lassi cualchi so ricuart. Mi displâs tant di no vêti cjatât, o volevi saludâti, sâstu? Mandi.
O come chê altre dì, che jentrant in cjamare sô, al cjatà dôs cjadreis mai viodudis li prin di chê ore …
- Sacraboltadis, che il folc us trai, ce fasêso ca, cui us à metudis?
Cun dut chest, al scomençà a sintî che il so spazi vitâl si leve ridusint a sbreghebalon. Ma parcè po, no jerial mai rivât a fâ chel che a fasevin ducj chei altris, liberâsi dal vecjo, dâ une man di cjalcine e meti robe gnove?
Tal doman adore al partì prin che il soreli al fasedi cucuc, al veve bisugne di lens e dal fresc de matine. Al jere cjapât dal lavôr, cuant che un aiar imburît i puartà il sbatocjâ di cjampanis a martiel: alc di brut al sucedeve. Lajù insomp, bande cjase sô, si viodevin fum e flamis che si levin fasint simpri plui menaçosis. Plui adalt a levin, plui te rilassade e serene muse di Gjiso, une bocje di ridi si orlave.
di Galliano di Buenos Aires
Etichetis: Contis, Galliano di Buenos Aires, Gjenar romantic, Gjenar sociâl
mercoledì 11 novembre 2015
Il saret
Autun 1917; dopo la disfate di Cjaurêt a stan par rivâ i Todescs e la stradalte e je plene di int che va viers Codroip. Oms, feminis e fruts, bandonade la cjase e la campagne a scjampin, puartant ce ch’a puedin. Vuelin ducj rivâ a passâ il Tiliment prime che a fasin saltâ il puint. Cjars tirâts di un cjavalut e caretis tiradis a man, cjamâts di dute la massarizie che a rivin a puartâ, a vegnin indenant cun fadie. Tal mieç di chê sdrume di int e cjars, al ven indenant un saret tirât di une cjavalute blancje, menât di un siôr cu la scorie in man. Si viôt di lontan ch’al è un siôr, ch’al à un biel capot cul cuel di pelice e un cjapielut di feltri cu la plume. E po, dome i siôrs e viazin cul saret.
Bepo e Lussie, che son a stâ a un tîr di sclop de stradalte, dal curtîl de cjase e vjodin preocupâts che caravane. Lôr no àn pensât di scjampâ. La tiere e la cjase e son dal paron dal paîs e lôr, puars fituai, cui doi fîs in vuere, a tirin indenant ta la miserie plui nere. No àn plui nuie. I soldâts talians i àn bielzà recuisît la vacjute e dutis lis bestiis dal curtîl, lassantji dome une cjarte cui timbris; e cui timbris no si jemple la panze. “Sarà ce che Diu al vorà”, a pensin, e forsit i todescs no saràn piês dai talians. Cussì a spietin, tirant indenant cun cuatri fueis di lidric e cuntun pocjis di patatis e di panolis, che Bepo al veve soterât ta l’ort.
Strombetant, si fâsin strade dôs camionetis di soldâts. Plens di premure; forsit i ultins uficiâi de ritirade che a vuelin passâ a la svelte, prin che ju cjapin i mucs. La int e cîr di tirâsi in bande par lassâju passâ, ma plui di cualchi carete e riscjie di lâ tal fossâl. Al saret dal siôr i vâ piês; nol fâs a timp a tirâsi in bande che une camionete i dâ une pocade che lu bute cuntune ruede tal vueit. La cjavalute e si ombrìs e si bute a man drete. Il saret si ribalte tal fossâl e il siôr al reste sot. La cjavalute, spacadis li cenglis e rive a suiassile e e scjampe pai cjamps, spauride.
Bepo e Lussie, viodude la sene, si fasin dongje par puartâ aiût. Cualchidun de caravane i jere bielzà lât dongje al siôr e po al jere tornât pe sô strade. Il siôr al è sot dal saret e al è ni vore malcuinçât. Tirât in bande il saret, a cirin di movilu ma lui al sunsure “Nooo…”; al devi jessi dut rot dentri e un fîl di sanc ai jes dal cjanton de bocje. A capissin ch’al va pai ultins e no puedin fâ altri che tignîji la man, par dâi coragjo. Il siôr al rive a sunsurâ “Graciis … graciis ...”. Al capìs ch’e je la sô ore e che si sta distudant. Po al à un salustri e zirant i voi viers il saret, ribaltât dongje di lui, al rive ancjemò a sunsurâ: “il saret … il sa …” e e nol rive a finî la peraule.
Su la stradalte la procession no si ferme e nissun al fâs câs a chê tragjedie; ’nd àn avonde di pensâ par lôr. Il siôr nol vêve ni tacuin ni documents, che forsit chei che i jerin lâts dongje subit, i vevin puartât vie. Cussì no si è savût cui ch’al jere. Bepo e Lussie no an cûr di lassâ chel muart bandonât tal fossâl, che a podaressin rosealu lis bestiis. Cussì, par caritât cristiane, Bepo al vâ a cjoli la pale e lu sotere su l’ôr dal fossâl, tal so capot cul cuel di pelice e cul cjapielut di feltri cu la plume, su la muse.
Prin di tornâ a cjase Bepo al cjale il saret, cussì biel, di len lustri. Robe di lus che dome i siôrs e podevin permetisi. Al à une ruede rote e une stangje crevade, ma a si podares comedâ e cussì al decît di puartâlu a cjase.
Sfadiant no pôc, lui e Lussie lu tirin fûr dal fossâl e un pôc a la volte lu strissinin fin a cjase. Lu metin sot la lobie cun parsore i tocs de ruede e lu cuvierzin cuntune tele cerade. E e si dismentein di lui.
I agns de vuere e son dûrs par ducj, ma Bepo e Lussie e rivin a puartassâle fûr. Dai fîs no àn plui gnovis di un biel pieç e lôr a spêrin simpri di tornâ a viodiu, e a prein par lôr.
Une matine di Novembar dal ’18, Bepo e Lussie a sintin di lontan lis cjampanis di Codroip, po chês di Rivolt, di Lonche, di Bertiûl e a capìssin che e je finide la vuere. Bepo e Lussie si strenzin a lunc, a si bussin e si metin a vaî de contentece: ”Cumò e tornaràn ancje i fîs”, a pensin. Ma i fîs no tornin. Une dì e si presentin doi carabinîrs a puartâ une grande buste zâle, ur fâsin il salût e po a van. Te buste e son dôi papîrs cun dôs madais di bronç. Il Re ur ringracie pai fîs “… caduti per la Patria …“ e cun chel a ju paie.
A Bepo e Lussie ur cole il mont intor e a vain fin a no vê plui lagrimis tai voi. “Cemût fasarìn a tirâ indenant?” a pensin disperâts. “Cumò il paron al tornarà a volê il fit. Ma cence i fîs a judânus te campagne, cemût fasìno?”. Bepo al è plui avilît di Lussie e al sta oris a cjalâ fûr dal barcon, cence dî nuie. “Al à pierdût la voie di vivi” e pense jê e i dûl il cûr a viodilu cussì. Une dì i ven un pinsîr “Parcè no metistu a puest il saret?” i fâs. Bepo, plui par no dâi cuintri che par altri, si met a vore. In doi dîs al comede il saret e cumò al è content di vêlu fat. Nol à un cjaval par tirâlu, ma d’istès al clame Lussie. “Monte su chi lu provìn!” fâs Bepo. Lussie, un pôc imbaraçade e ubidìs riduçant, e Bepo, tal mieç des stangjis, la mene ator pal curtîl. “Gjie, gjie, voo, voo” e fâs Lussie ridint, e ancje Bepo al rît content. Al jere cetant timp che no ridevin cussì.
Zirant pal curtîl une ruede dal saret e monte sù di in toc di len ch’al jere par tiere, e e fâs un salt. Lussie e sint un sunôr strani, come a scjassâ une casèle di clauts; ma no son clauts. Ancje Bepo lu sint e al torne a passâ cu la ruede sul len, par sintî miôr. “Al è alc sot la sente” al fâs Bepo. Cun fadie al rive a disclaudâle e al cjale sot. Ben scuindût ta un cjanton, al è un sacut di vilût, ni vore pesant. Lu disgrope e lu ribalte par tiere. Si no ur ven un colp ur mancje pôc. Un grum di monedis di aur e di arint a lusin tal soreli. Liris talianis, Marengos e Talars di Marie Taresie; un capitâl. Son cence peraulis e spaventâts a chê viste; ”Bisugne taponâ chescj bêçs” e fâs Lussie, ripijantsi de sorprese. “Se cualchidun al ven a savêlu, nus copin par puartanusju vie”. Bepo al ten cualchi monede e il rest lu met intune cassete, che al cale tal poç. Il dì dopo al va a Udin e al torne cuntun tacuin gnûf, plen di cjartis di mil e ancje di plui piçulis. Cheste fortune ur gambìje la vite. Bepo al fâs ancjemò ni vore di viaçs a Udin e cumò la cjase e la tiere e son sô. Il vecjo paron, lât in disgracie, parvie che i fituai cu la vuere no i àn pajât il fit, ur à vendût dute la campagne e cumò Bepo e Lussie e àn i fituai ch’a lavorin par lôr.
Cumò Bepo al vâ in paîs cul saret, tirât di une cjavalute blancje, e cuant ch’al passe la int lu salude tirant jù il cjapiel “… siôr Bepo!”, e ogni volte i lusin i voi. Nissun al olse domandâi cemût ch’al è deventât siôr, ancje se ducj a san che la vuere e je simpri une disgracie par tancj e une fortune par pôcs.
Là jù su la stradalte, su l’ôr dal fossâl, e je une tumbulute di tiere cuntune crôs cence non. Cualchidun al’à scrit cul lapis “Graciis”, e un vasut di flôrs frescs nol mancje mai, sot chê crosute.
di Pauli Jacuss (IV3IAN)
Etichetis: Contis, Gjenar romantic, Gjenar storic, Pauli Jacuss
lunedì 9 novembre 2015
Il piês nemì
Comuniscj? Burlons chei di Pol Pot, beoi chei di Stalin. Fassiscj? A fasevin ridi. SS? Bogns al plui par fâ une scampagnade come cun chei di Bin Laden. ISIS? Diletants. No, no, il piês nemì par Jacum al jere il so vicin di cjase, chel che la domenie di matine, invezit di lâ a messe, al meteve in moto il rumorôs imprest par soflâ vie lis fueiis. Chel che al brusave di dut tal so for: bancâi, plastiche, mobii di formiche, gomis... e cussì Jacum nol olsave vierzi un barcon par no intosseâsi.
Ma Jacum al jere lât li dal Marsiliês, il bintar dal paîs, chel che al veve lavorât in France... chel là po... sì che lu cognossês... al veve brusât lis barachis e lis muiniis lu vevin denunciât... al veve vuadolât gno barbe sul sagrât dal paîs... uh ce tantis botis che al veve cjapât gno puar barbe ta chê dì...
Il Marsiliês al cognosseve ducj ma propit ducj i malandrins, ancje i forescj, financje la "mala" balcaniche!
E cussì, cun cualchi centenâr di euros cumò Jacum al veve un biel BAZOOKA e un sôl colp... nol varès vût di sbaliâ!!!
di Milio dai cjans
Etichetis: Contis, Gjenar ironic, Milio dai cjans
domenica 8 novembre 2015
Lets in ostarie: Scûr di lune
SCÛR DI LUNE
di Checo Tam
CE LIBRI ISAL?
Un librut - di chei picinins che o vin za vût fevelât - de golaine de Kappa vu La Comugne, fat dut di contis e scrit di Checo tam tal 2008, cun 115 pagjinis, e cuasit une cuarantine di contis.
MA CUI ISAL L'AUTÔR?
Checo al è il famei de cheste Ostarie, prin di dut, e il plui grant, par cuantitât, costance e cualitât, fornidôr di contis di Contecurte. 'nt cjatais une sglavinade, te pagjine dai contecurtârs, cuasi simpri curtissimis, cuasi simpri cun venaduris fantasientifichis e sureâl. Cun di pluie al è la vôs fisse dal ostîr intai events dulà che al è di lei par furlan. No content, al è il cjantant - Francis - dai Francis and the phantoms, autôr di altris libris, sunadôr di sax, e di agnorums, vôs dal program radiofonic Indigo, su radio onde furlane, al sabide di sere aes 9 sot sere.
MA CE ISAL DENTRI, DI PRECÎS?
Contis! Une vore di contis, cualchidune che no jemple une pagjine, cualchidune dôs o tre. A àn in tantis un leam cu la fantasience, soredut chê dai B-movie merecans, ma di spes la fantasience e je dome un pretest par contâ dai paîs di chenti, a tacâ di Pavie di Udin, o de int furlane e dal Friûl, cun ricuarts che a van indaûr tal timp restant precîs e inmagants. In tal contâ no si tire indaûr la man in fat di origjinalitât, difat, si cjate dispes il naradôr che si rivolç dret al letôr, si cjata AE tal puest de e, si cjate siums, musiche, ma ancje contis gjenuinis e poetichis, dongje di sei cuasi poesiis o cjançons. Insome... al è une vore dificil definîlu, pe sô trasversalitât.
MA A CUI I PUEDIAL PLASÊ?
A chei che son stufs di contis normâls e a àn gust di misturâ gjenars leteraris e di fâlu in struc. A chei che no abadin tant al scrivi in maniere didatiche, ma lu sorpassin a man drete, cu la fantasie. A ducj chei che a àn voie di provâ a lei cualchi conte di Checo achì su la ostarie e la cjatin biele, di vê voie di leint une altre. E a chei che ur plâs lei robis stranis, dulà che Selvucis al è tant che un Univiers, e contrari.
E SE O AI VOIE DI CJOILU?
Intes seradis de ostarie, inte cariole dal ostîr, a varessis di cjatâlu, o si no li di Onde Furlane, in via Volturno, baste sunâ il campanel e fâ lis scjalis cun 10euro, o si no in cualchi librerie di Udin, o sul sito de kappa vu, su ibs, o insome, sgarfant tal web si cjate.
Etichetis: Checo Tam, Contis, Famei, Lets in Ostarie
venerdì 6 novembre 2015
Gargantua cuintri i Panzergrenadieren
La grande bale di fûc e sclope in milante sclesis. Une grande colone di fum neri e penç si alce cuant che i pelegrins a clotein tal desert. Isal stât il Signôr dai esercits a tirâ chê bale di fûc?
La gnove si sparnice ator par dute la Tiere: DISTRUZION DAI LÛCS SACRIS!
L'SS-Obersturmbahnfuehrer Juergen Klinsmann al vualme la sene cul binocul a cualchi desene di KM di Jerusalem, dulà che e je stanziade la sô unitàt mecanizade.
“Ce dal diaul isal? Clamait daurman il Komant Ghieneral dal Fuehrer a Berlin!”
“Jahwohl, Herr Obersturmbahnfuehrer!”
E il radiotelegrafist al ubidìs...
Ma ta chel al fâs la comparse su la sene un... gjigant!!!
L'Obersturmbahnfuehrer nol crot ai siei voi! Al berle sec l'ordin...
“Ce dal diaul isal? Clamait daurman il Komant Ghieneral dal Fuehrer a Berlin!”
Il gjigant al berle cun vos tonante: “Clamà cui? Ca no si clame nissun! Cheste storie e fâs schifo! Ce dal caz seiso lâts a fâ a Jerusalem se no seis nancje rivâts a sfrondâ a El-Alamein?
E alore il gjigant al sofle vie il piçul regjiment di panzergrenadieren de Atlantik in scjale 1/32 e il neri trop di SS, simpri in scjale 1/32, che ju integre.
Cumò il gjigant si dediche a un altri gustòs passetimp.
Po al rive un altri gjigant, ancjemò plui grant e cun vistosis mostacjis colòr pél di orangutan. Al fevele cu la vòs dal ton:
“Goffredo, ven! Al è pront di merinde!”
di Checo Tam
Etichetis: Checo Tam, Contis, Famei, Gjenar ironic
mercoledì 4 novembre 2015
Cualchi an dopo finide la vuere
“… Robis di fami deventâ mate. Cui varès mai dit che ancje i miei fîs cjapassin chê brute strade? Nancje vuê, che e je la fieste dal non de Madone no je lade a messe......"
Di bot e jere ore di cene e Antonella no jere ancjemò tornade a cjase.
“A balâ ogni domenie e à di lâ, e po’ cun che cotule tant curt che di bot i salte fûr ancje la …. E cui la ten?. Fossie dome jê. So fradi, si è lassât cressi i cjavei cussì tant che di bot i rivin tal cûl. Cun di plui chel nol vâ a messe de gnot di Nadâl.”
“Forsit cualchidun mi à maledide” – chest si domandave Marie, sangloçant, e fevelant di bessole cu lis lagrimis che i spissulavin jù tal smursiel -. Puarete, no saveve a cui Sant votâsi. No i lave ni su e ni jù che siei fîs a cressessin in chê maniere, ven a stâi lontans de peraule di Diu,cun di plui lant daûr a chês gnovis modis che cui sa indulà che ju varessin puartâts. Daspò chês modis, che di sigûr a varessin ribaltât il mont.
Lu stes, cence dî une peraule ancje Malie, sô madone, sentade dongje dal fûc, cjapade dai stes pinsîrs si sintive un grop tal stomi.Varès volût vai. Daspò no le lambicave dome chel pinsîr, ma ancje chel di Bepo, so fi, che di un moment a chel altri al sarès rivât a cjase cjoc come dutis lis fiestis. Biel om ancje chel…
Par fortune che ancje in chê sere in tant lancûr al jere rivât a bevi il so taiut, Tilio il fradi di Malie, di cualchi an tornât da Americhe. Un om, no dome bon di cûr, ma ancje savi, gustôs, tant che la sô presince e jere agradide par dut indulà che lu cognossevin.
Tilio che al veve vivût in Americhe al cognosseve il mont e nol jere un batecul come i siei paisans che vevin cjapât il tren dome cuant che ju veve clamâts il guvier. Ogni dì al leieve il gjornâl e ancje par chest al capive lis robis dal mont. S’intindeve di dut, soredut des modis che in chei timps cun sveltece e cambiavin la vite da int e che a pene finide la vuere e jerin rivadis ancje tal paîs.
Di fantatis cul cûl di fûr, e fantats cui cjavei luncs come lis feminis, in Americhe, 'nt veve viodûts cussì tancj, che a metiju in rie di Udin a saressin rivâts fin a Rome. Fossial stât dome chel. Simpri in Americhe, al veve cognossût i bai che propit cumò e balavin tal paîs e che Antonella e so fradi par chescj e levin mats, a diference di Malie e di Marie che no ju podevin sopuartâ.
Vere, no jerin come chei che balavin lôr di fantatis. Chei pipinots che ju balavin someavin scoreâts. Si intorteavin, par stâ a timp di chês musichis sveltis come vidicis.
“Son pardabon stupidis, si pierdin dutis dôs, intune tace di aghe. No lis capis, biadis, e stan mâl pai bai e pes modis che cjavalgjin i lôr fantats.”- si diseve Tilio fevelant di bessôl, sentât ancje lui come Malie dongje il spolert, intant che planc planc al beveve la tace che i veve jemplade Marie -.
“Se i vuestris zovins e van daûr a lis modis e se ur plasin chei bai di cumò, no vês di avilisi. No son chestis lis robis che sledrosin il mont. Lu stes, no vês di vê pinsîrs, se no vegnin sù preots come voaltris dôs, no son mighe delincuents? E po trops sono che van ogni domenie inte glesie a batisi il pet e daspò, no dome in famee, ma par dut, e son piês dal demoni? Cun di plui, cui al à dit che si pree dome in glesie?”
Cun chestis peraulis, Tilio, viodint sô sûr e sô gnece tant avilidis al veve a provât e confuartâlis, e subit dopo al à zontât:
“Son puieris, plens di morbin, e chest al promet ben: deventaran di sigûr bogns cjavai. Lassâju che gjoldin, se puedin, la lôr zoventût. Nol è di lôr ch'a vês di vê pôre; non son lôr chei che puartaran il mont in ruvine. Tal câs vês di ve plui pôre di chês porcariis che Bepo di un pieç al sparnice tai cjamps. Son velens che no copin dome la grame e lis bestiis che mangjin lis plantis. No vi si sêso acuartis che in Istât, di cualchi an, no si viodin plui tantis cisilis e che i gnotui e lis lusignis son sparidis cuasi dal dut?. Di chestis robis vês di vê pôre: son chestis che cambiin in piês il nestri paîs, e la vite da int. E piês ancjemò, vês di vê pôre dai miscliçs che doprin tai capanons che àn tirât sù tes nestris campagnis; di chê puce di frait che a rive di chei fabricâts, di chês porcariis, che scjariin dentri ta aghe des busis de paludere indulà che une volte no dome e saltave la tencje e il luç, ma si fermavin a nidià ancje i masurins. Chestis e son li robis che ribaltin il mont e no i bai o i cjavei dai vuestris fantats.
Vês di ve pôre di chescj afronts a la nature; che tal borc no nassin plui tancj fruts e che tancj lu bandonin par fâ su casermons su lis monts, là che une volte i grîs e jerin i parons. Chestis a son pardavêr lis veris disgraciis dal mont, lis mês pôris. Tilio al fevelavet cun chês dôs feminis al cjalave tal vueit e si jere ingropât. Di sigûr al pensave e Vigje la sô femine, muarte colpe di cancar e par chest restât di bessôl.
Intant tal curtîl si sintive Bepo che cu lis sôs blestemis e dut il casin che, jentrant, al veve fat al veve sveât il cjan. Puaret, spaurît, al vuacave pe pôre.
di Nello Malisano
Etichetis: Contis, Gjenar romantic, Gjenar sociâl, Nello Malisano
lunedì 2 novembre 2015
Une letare par Min
Al jere za passât un an di cuant che jê e jere partide par chel viaç là che il timp nol esist ma dome la lûs e la pâs. Min, cussì lu clamavin, ancje se al jere stât batiât “Jacum” come so nono, nol podeve ancjemò rassegnâsi.
I mancjave tant sô mari, ancje se ducj a vevin cirût di stâi vicin par no fâi sintî masse chel vueit. Al jere come se il soreli nol scjaldàs plui e lui al sintive simpri un frêt dentri. I mancjave la sô vôs e ancjemò nol sopuartave il pinsîr di no podê viodile plui, parcè che jê i veve promitût che e sarès tornade prest. Min, scolte, - i veve dit, - Jo o dêf lâ vie par un pôc di timp, a curâmi e tu tu larâs ca di agne Marie. No, jo o vuei vignî cun te, - i veve rispuindût Min, - O ai pôre di restâ sôl.
So pari al jere cuasi simpri vie, di cuant che al jere partît par lâ a vore in Svuizare.
Cumò al jere li cun chê letare tes mans che i tremavin e il cûr i bateve fuart, fuart tal pet. Al cjalave la grafie su la buste, e jere propit chê di so mari, le veve cjatade in font dal cassetin de sô scrivanie.
Si jere sentât sul jet e planc a planc cun tante delicatece al veve viert la buste e scomençât a lei:
So pari al jere cuasi simpri vie, di cuant che al jere partît par lâ a vore in Svuizare.
Cumò al jere li cun chê letare tes mans che i tremavin e il cûr i bateve fuart, fuart tal pet. Al cjalave la grafie su la buste, e jere propit chê di so mari, le veve cjatade in font dal cassetin de sô scrivanie.
Si jere sentât sul jet e planc a planc cun tante delicatece al veve viert la buste e scomençât a lei:
Min, frut miò,
Cumò tu vâs pe tô strade, jo ti ai compagnât par un toc, cjale che nol sarà simpri facil.
Tu âs di meti in cont che tu cjatarâs tantis dificoltâts, parcè che la vite e je une lote continue. Tu âs di vê fuarce e no pôre se tu cjatarâs ostacui, dut si pues superâ parcè che dut ce che al ven al à di jessi part de nestre esperience di vite. Tu cjatarâs un altri ben, diferent ma une vore grant e impuartant che ti compagnarà tal to viaç.
Ma no sta dismenteâ i siums di frut, che la tô anime no si indurîsi tal timp, ancje i oms a àn dirit di vaî, di emozionâsi.
No sta pierdi il to spirt di frut e cîr di condividi cun cui che ti sarà dongje ogni moment, par vivi in doi i ricuarts plui biei.
Jessi di bessôi al è come stâ tun zardin là che la anime e devente secje e i flôrs no ‘nd àn plui profum. No sta dismenteâ che par ricevi il ben si dêf dâlu e par podê amâ si dêf vê rispiet, di vê simpri Amôr pes robis semplicis ma che a restin tal cûr, di no pierdi mai il gust di smaraveâsi. Viôt di amâ cheste tiere cussì biele che Diu nus à dât, cheste vite che o vin di regâl, e je dome une, vivile cu la magjie di un frut.
Va pe tô strade e no sta voltâti indaûr.
Tu âs puartât il soreli te mê vite e ce che o vin vivût insiemit al à dome un non “incjant”. Ti vuei tant, tant ben.
Mame
Un vêl i taponave i voi intant che lis lagrimis i corevin jù pe muse.
I pareve che jê e fos li vicin di lui, che i disès:
Min, no sta vê pôre, jo o sarai simpri cun te.
Al veve voie di cori fûr , di respirâ aiar.
Il soreli al jere za alt e Min al sintive pe prime volte chel clip de primevere.
I plaseve di lâ a sentâsi su la piere vicin dal rosâr, là che e lave simpri sô mari e dulà che cumò une paveute blancje i zirave simpri ator.
di Egle Taverna
Etichetis: Contis, Egle Taverna, Gjenar romantic
Iscriviti a: Coments al post (Atom)


c: text/html

text:
Un puestut par fevelâ de mê grande passion di simpri, la archeologjie, ma no dome...
lunedì 29 dicembre 2008
Tierce (e ultime) part de interviste
Par viodimi e scoltâmi: fracait chi! =)
domenica 28 dicembre 2008
Bens culturâi: peraulis vueidis?
venerdì 26 dicembre 2008
Un consei pes fiestis
giovedì 25 dicembre 2008
Bon Nadâl
martedì 23 dicembre 2008
Fondazion Aquilee
venerdì 19 dicembre 2008
Triest 1918
martedì 16 dicembre 2008
çurviel di 2000 agns indaûr!
Par Nadâl
lunedì 15 dicembre 2008
Seconde part de interviste!
Ve cà la seconde part de interviste che mi àn fat chei di Teleudine (biele la barete eh! =))
domenica 14 dicembre 2008
Tal 2009 gnûf diretôr dal Museu di Udin
Duncje un moment une vore delicât pes struturis museâls de Capitâl dal Friûl che e varà di frontâ un gambii no di pôc e forsit e je la volte buine che si nomenarà un gnûf diretôr.
Par lei dut l'articul, fracait su la foto.
sabato 13 dicembre 2008
Judaitlu!
mercoledì 10 dicembre 2008
Di gnûf a scuele
Inte foto la mestre Lorele, i fruts e...jo, dentri te scjate!
Su Telefriuli!
martedì 9 dicembre 2008
Ninine a scuele!!!
O soi masse contentone! Vuê o soi stade finalmentri a cjatâ i fruts di tierce de scuele primarie Candot di Codroip!
E je stade une esperience masse biele! O soi jentrade intun sac, lôr no savevin nuie, e la mestre Lorele i a fat induvinâ cui che al jere. Lôr a àn induvinât subit: "E jê Ninine, e jê Ninine!!
Po dopo si sin sentâts ducj in cercli e lôr a àn tacât a fâmi lis domandis su Rovul; ancje se no cjacarin ben par furlan si son sfuarçâts di leimi lis domandis par furlan, masse brâfs! Insiemit o vin ricostruît la vite e il ritrovament di Rovul, o vin discutût di ce che al mangjave e di dulà che al viveve, e lôr a son stâts bravonons!
Ae fin o vin fat un dôs fotos, che us metarai intal prossim post, e si sin saludâts cuntun biel "mandi!" =)
lunedì 8 dicembre 2008
Rispuestis su Rovul/3
No cognossìn ben la date di nassite, o podìn dî che al è vivût cirche 4000 agns indaûr.
7. Trop timp aial vivût?
Rovul al è muart zovin, a pene 17 agns cirche.
8. Cemût isal Rovul?
Rovul al è stât cjatât in posizion distirade, cu lis mans pojadis su lis gjambis. I soi vues a son un tic consumâts, ma dopo tancj agns al è normâl!
9. Cui lu aial sapulît ?
Probabilmentri lu àn sapulît i abitants dal vilaç dulà che al viveve Rovul.
10. Come avete fatto a scoprire che aveva 4.000 anni?
Chest si lu à capît dai vues e dai materiâi cjatâts dongje Rovul. A son ciertis analisis un pôc complicadis che si fasin cun dai machinaris e che a permetin di capî trop vecjo che al è un ogjet.
11. Avete trovato altre cose di Rovul?
Dongje di Rovul a son stâts cjatâts altris ogjets, tra cui une ponte di frece. Chest al fâs pensâ che Rovul al fos ancje un vuerîr.
12. Ce mangjavial? Ce samencis mangjavial?
Rovul al veve une diete basade su cereâi, in particolâr farinis no masanadis tant finis, di fat i soi dincj a jerin une vore consumâts.
13. Ce bevevial?
Ce che al bevès Rovul oltri da la aghe no lu sai!
14. Ce fasevial?
Se Rovul al à vude une tombe cussì grande al vûl dî che lui al jere un personaç impuartant inte sô societât, probabilmentri il paron o un fuart vuerîr, o ancje chel e chel.
15. In ce museu lu vêso metût?
Par cumò Rovul al è ancjemò intal laboratori de universitât a Udin, che al spiete di sedi metût in cualchi impuartant museu par podê sedi viodût di ducj!
domenica 7 dicembre 2008
Rispuestis su Rovul/2
1.Parcè isal stât batiât Rovul?
Parcè che intal comun di Merêt tancj di lôr si clamin di cognon Della Rovere e duncje lu àn clamât cussì parcè che il non Rovul al ricuarde chest cognon.
2.Mancjavino vues a Rovul? Lu vêso cjatât dut intîr (intero)?
L'antropolic che lu à scavât al à dite che il scheletri al jere in buinissimis condizions, e che ducj i vues a jerin ancjemò al lôr puest.
3.Jerial stât voluçât?
Sì, Rovul al jere stât voluçât cuntun linçûl. Chest al à permetût che i vues a restassin ben strents e inte lôr posizion origjinarie.
4.Cuant isal stât sapulît il muart?
Plui o mancul 4000 agns indaûr.
5.Dulà aial vivût? Dulà jerial a sta Rovul (dove abitava)?
Rovul probabilmentri al viveve inte campagne ator di Merêt, intune capane come che si usave in chê volte.

robotstxt: allowed

filter: keep


text:
Cecoslovachie
La Cecoslovachie e fo un stât de Europe orientâl esistût dal 1918 al 1992, cuant che al fo dividût in Republiche Ceche e Slovachie.
Tabele dai contignûts
Storie[cambie | modifiche il codiç]
Il stât de Cecoslovachie al nassè tal mês di Otubar dal 1918 de dissoluzion dal Imperi Austri-Ongjarês a cause de sconfite te Prime vuere mondiâl. Il teritori al comprendeve chel des presints Republiche Ceche e Slovachie, oltri che la regjon de Rutenie subcarpatiche, vuê in Ucraine.
Il paîs al jere componût di une maiorance ceche e di consistentis minorancis tedeschis, slovachis e in piçule misure ongjaresis. A cause de centralizazion dal stât e dal podê economic in mans cechis, i prins agns a forin une vore dificii par lis minorancis, in particolâr cun l'avent de Gjermanie naziste.
Hitler al ocupà i teritoris de Boemie, a fuarte composizion todescje, tal 1938; tal stes timp il toc de Slovachie meridionâl al passà sot il domini de Ongjarie. Cn l'inizi de seconde vuere mondiâl la Cecoslovachie e cessà di esisti: i teritoris di Boemie e Moravie a deventarin part dal Tierç Reich, e al fo creât il gnûf stât de Slovachie, aleât de Gjermanie naziste e il cui esercit al compatà cuintri lis trupis Russis fin te Istât dal 1944.
Dopo de fin de seconde vuere mondiâl, la Cecoslovache e fo ristabilide cussì come e jere; la Rutenie e fo ocupade dal esercit sovietic, e daspò definitivamentri cedude. Tal 1948 il partît comunist al vincè lis elezions, puartant cussì il paîs in direzion dal bloc di influence sovietic, che al durarà fin tal 1989.
Tal 1989 e deventà di gnûf un stât democratic, par mieç de Rivoluzion di velût. Tal 1992 il parlament federâl al decidè di sudividi il stât in Republiche Ceche e Slovachie. La Cecoslovachie e cessà di esisti il 1 di Zenâr dal 1993.


text:
Mi plâs simpri lâ te nestre procession, e je une robe biele, une tradizion, e po par un come me che al à studiât antropologjie dute la vite, al è alc che al à un significât ancjemò plui speciâl.
Al è dut biel: lâ fûr, cjatâsi cun chei altris, a la cidine, un cidin religjôs, sì ve, ognidun cu la sô cjandele in man. E tacâ la procession dal sagrât. Jo no vîf plui in paîs, e o torni ogni an dome par cheste ocasion, insiemi cun chei altris: al è biel zirâ un pôc pes stradis di simpri, viodi cemût che a cambiin dilunc dai agns. A mi mi plâs ancjemò di plui viodi ce che al reste compagn. O ai di dî la veretât, in cheste robe ca o soi un pêl conservadôr: ma cjalait ce biele la cjase di clap dai Braidots, in Borc Disore, e plui indevant la cente dal cont cui siei curmei dai vignâi. Su la cjase dal cjastalt, in Borc di Mulin, si podaressin contâ storiis di sgrisulâsi, ma ancje chê e je biele di viodi. O passìn ancje devant de cjase là che o stevi une volte, in place. Di cualchi an le ai lassade a mê gnece: cul so om a àn fat un restaur un pôc par mût di dî, a àn tirât fûr la piere, fugade, ma dome a maglis e ator al è smaltât un colôr creme che... mah, saio jo ce che a àn tal cjâf...
A sunin lis cjampanis, o tornìn tal sagrât: la procession e je finide e o studìn lis cjandelis, cumò o podìn lâ. Ma sì dai, al è sul tart, ma o fasarai un salt là di me gnece par viodi la famee, o ai sêt: un got di aghe e magari cualchi cjastine, mi plasaressin propit. Ancje cheste e je une biele tradizion, si à di rispietâle.
O jentri in cjase, in chê al torne ancje gno nevôt piçul, fi di mê gnece, al varà dîs agns, nancje no mi viôt... i fruts di vuê po..., anzit mi passe svelt par traviers e al cor li di sô mari: “Mamma, mamma, guarda quanti dolcetti ho raccolto per Halloween!”
«Ma no! Porco XXX! Ce Halloween! O sin ai Muarts!»
Ah, puar mai me: nuie aghe, nuie cjastinis, e cun chel porco a saran sigûrs altris dîs agns di purgatori!
di Spirt Anonim
Conte n. 80


text:
Tiere Motus. Storie di un taramot
In chescj dîs a colin i 40 agns di chel 6 di Mai 1976 cuant che il Taramot al fiscà il Friûl. Impussibil contâ dute chê storie, no rivin a contâle dutis lis intervistis e i articui che si lein in chest periodi. E alore o vin decidût di scrivi di un lûc simbolic, li che si conte cheste tragjedie in tancj dai siei aspiets: il museu dal taramot Tiere Motus di Vençon; screât che nol è di tant, intal 2009, che in tancj furlans ancjemò no cognossin. Volût a fuart de associazion dai Comuns taramotâts e sindics de ricostruzion dal Friûl e metût su in gracie dal contribût de Regjon e de CRUP, uficialmentri al sarès “mostre permanente” e no museu par vie des solitis de burocrazie taliane. Culì si conte di cheste tragjedie tremende e di cemût che i furlans a àn cjatât tes lôr lidrîs fondis la fuarce di tornâ a jevâ sù e di resurî ducj insiemi, cuntune ricostruzion che e je stade esemplâr pe partecipazion dal popul e pe vore des istituzions, cognossude come model Friûl.
La mostre e conte il moment plui tragjic e tal timp stes plui nobil de storie moderne dal Friûl dopo de seconde vuere mondiâl. E je dedicade aes vitimis, ai socoridôrs, a ducj chei che a son stâts positivementri solidâi cul Friûl taramotât, ai autôrs de ricostruzion, al popul furlan.
A ‘nd fevelìn cun la curadore de mostre, l’architet Floriana Marino.
Architet, mi diseve che il museu al à dentri dâts e materiâi che a son stâts metûts dongje cun tante fature…
Sì, ogni dât e materiâl al è stât concuardât e metût dongje cun tant lavôr in gracie dal grant sburt de associazion dai Comuns taramotâts e sindics de ricostruzion dal Friûl. Lavôr precîs e fat traviers di tantis verifichis. Chest parcè che e je ancjemò une grande sensibilitât di bande dai furlans su chest teme. Robe che si note ce tant di bande di une persone come me che no je nassude chi. Ma jentrant planc planc in cheste storie o ai capît parcè.
––
Cuâl isal il percors che o vês ideât par contâ cheste storie?
La mostre e je metude ju in 12 salis a teme: dal cricâ dal dì dai 7 di Mai, ai prins jutoris, al esodi daspò des scjassadis di Setembar, il rûl des istituzions e la storie stesse de vite cuotidiane dal popul da lis tendopolis ai funerâi. Dut cun tantis fotografiis, ricostruzions grafichis, filmâts, materiâi interatîfs.
––
Il museu nol è dome lûc de memorie ma al à il compit ancje di educâ, ise vere?
Propit cussì: a son gnûfs spazis dedicâts ae formazion e al aprofondiment sientific. Un laboratori didatic al è furnît di imprescj e materiâi che i visitadôrs a podaran interagjî cun lôr, bogns di fâ cognossi ce che al è un avigniment sismic, cemût che si studiin i taramots, e tirâ sù al pericul. ❚
✒ Dree Venier
_______
LA MOSTRE
La mostre permanente Tiere Motus e je li dal palaç Orgnani Martina in vie Mistruzzi n. 4/9 a Vençon (UD)
ORARIS DI VIERZIDURE: di lunis a joibe 15 – 19, di vinars a domenie 9 - 13 / 15 - 19
COST DAI BILIETS: 5 euro, riduzions 4 euro, scuelis 3 euro.


text:
EDITORIÂL - Triest citât metropolitane: lis bausiis dai partîts talians
✽✽ I autonomiscj furlans a àn sostignût simpri di jessi favorevui a une specifiche soluzion pal câs Triest. Une volte afermade la diversitât storiche, economiche e culturâl tra la capitâl regjonâl e dut il Friûl, di Gurize a Pordenon e duncje no dome Udin, si è sostignût simpri la dibisugne di une forme ancje istituzionâl che e fissàs cheste realtât. Il dibatiment in chescj agns al à produsût fin cumò dome cjacaris, cence rivâ a dâ prin di dut rispueste al cuesît: Triest di une bande e il Friûl di chê altre, ma dentri de stesse regjon o sielzint une soluzion divierse di plante fûr? Intant che lis peraulis a corevin, i fats a cjapavin però une plee divierse cul grup di interès triestin simpri plui compat e trasversâl che al slargjave la sô influence su la zone di Gurize, che si presentave sul plan nazionâl tant che referent naturâl de Regjon, che cu la sô rapresentance, un pas daûr chel altri, al leve a identificâsi. La complicitât e la conivence de classe politiche furlane pal otigniment di chest obietîf a son sot dai voi di ducj. Il tradiment al passe sot de ideologjie de unitât regjonâl, cul atac sordin a dutis lis formis di “ecelence” che no àn di jessi plui caraterizadis dal lôr jessi furlanis, ma ben dal “Fvj” (di scrivi dut tacât, cence tratin).
✽✽ Ma ancjemò nol baste! La ipocrisie dal Pd e rive a nivei ancjemò plui alts cuant che si fevele di Nord Est. A pene che si impiin i rifletôrs su la pussibile creazion de macroregjon, la Serracchiani, in vieste di presidente, e fâs fente di sbregâsi lis viestis, e zure che mai e mai altri si fasarà cheste ipotesi di agregazion al Venit. Dopo e torne vicesegretarie dal Partît e e tâs in maniere cussiente devant des esternazions dal so cjâf grup te Cjamare, chel Ettore Rosato, rût triestin, che in dute trancuilitât al aferme che la ipotesi plui increditade e je propit chê dal “Grant Nordest”. No dome che il dam, ma ancje la burlade pal Friûl che al varès di puartâ in dote la SÔ autonomie speciâl ae agregazion istituzionâl neonade.
✽✽ In chest cuadri duncje il dibatiment su la citât metropolitane al cjape l’aspiet di une grande cjolte vie pai furlans, che i lôr dirits di rapresentance unitarie a son stâts za crustignâts de creazion des Uti.
E se al è pûr vêr, cemût che al sosten cualchidun, che no saran chestis “disposizions di leç” a cancelâ la nestre identitât, in spiete dai numars vêrs sui sparagns efetîfs e sui vantaçs, un prin risultât cheste polverizazion lu à otignût za: nancje un sbalç di rabie e braùre cuintri la fusion de Cjamare di cumierç di Gurize cun chê di Triest, nissune repliche ae sielte delirante dai sorestants pordenonês di sielzi il Venit tant che compagn.
✽✽ Un martielament ai flancs continui e pressant in spiete di molâ il ko. ❚
Dree Valcic


text:
NO SON PERAULIS PAR VECJOS. Babywearing
_Mandi nono!
Mandi frute, sêstu cul gno pronevodut, vuê?
_Sì, nono, o sin lâts a un cors di babywearing!
Bevi ce?
Babywearing, nono!
Bevi tal veri? No isal masse piçul? Parcè no i compristu un biberon come ducj?
No: Baby-wearing! “Baby” come “frut”, “wearing” come “vistî, meti intor”. Al è…
Sì, sì, lu ai capît: al è inglês. Ma no tu varâs mighe bisugne di un cors par vistî il picinin? Lu sai fâ ancje jo: tu i metis une tutute, e sot il body. Viodistu? O cognòs une peraule inglese ancje jo.
_Bravissim, nono, ma cul babywearing no ti insegnin a vistî il frut, ma a metiti il frut intor.
Âstu di doprâ il gno nevodut come un vistît?
_Ma no! Tu lu metis intor, parsore dai vistîts, involuçât intune fasse. E covente par puartâlu ator, come che a fasin in Afriche.
Ma puare frute, no vevistu i bêçs par comprâ un birocin? Tal regali jo!
_Ma sì, o ai ancje il birocin, ma mi plâs di plui puartâlu inte fasse. E lui al sta ben parcè che al sta tacât di sô mari: al è come un figoteç. Al è ancje di voghe, vuê. Cumò i studis a son in favôr dal maternage a alt contat.
Mateâ a fâ ce?
_No mateâ, maternage! Al è il mût di jessi mari. Tu puedis jessi une mari plui severe e distacade, e lassâ vaî to fi par fâlu indurmidî, o une mari a alt contat, fâ il babywearing, il cosleeping…
Co… ce?
_Cosleeping, nono: al è come dî “bed sharing”!
Be… ce? Ma mi stâstu cjolint ator?
_Bed sharing: durmî insiemi cul frut, tignîlu tal jet cun te.
Ma coventie meti un non forest? Cjale che i jets ju vevin bielzà inventâts cuant che o jeri piçul jo. No vês mighe inventât voaltris cemût fâ fruts. Spiete un moment… No tu varâs mighe un non gnûf ancje par chel?
_Ma no, nono! A son lis teoriis pedagogjichis che magari a vegnin de Americhe e alore si clamin par forest.
Sint: a mi il gno nevodut mi plâs nostran e no forest. Se propit tu âs voie di mateâ par fâlu bevi tal veri, fasilu almancul par furlan.. ❚
✒ Bete Di Spere


text:
Avrîl 2016
AVRÎL - PRIME PAGJINE. EDITORIÂL - Opportune et Importune / (L)INT FURLANE. Sapade tradide dal dopli zûc Pd / Leç pe editorie Une vergogne dute nostrane: rapresentants che nancje a vierzin la bocje / PAGJINE 2 – IPSE DIXIT. A à n dit de lenghe furlane / Tgr F-VJ: il cûr al clope bande Triest La inchieste anuâl sui contignûts dal telegjornâl regjonâl / Int? Une opzion. I argoments dal notiziari vie pe setemane / PAGJINE 3 - 3 DI AVRÎL. La storie de Fieste nazionâl e ven de rinassite culturâl daspò dal taramot | Pôc plui di 500 agns prime dai 3 di Avrîl 1077… al nasseve il Friûl! / COGNONS DAL FRIÛL / Mattarella pai 6 di Mai a Triest: lis protestis (sacrosantis!) / PAGJINE 4 - Economie di chenti. Invistiments, bancjis, crisi: il pont dal espert / La autonomie energjetiche ise pussibile? / Sapade-Plodn, gnove frenade / NETITI LA LENGHE / PAGJINE 5 - Lis rogazions: metafore di vite Lis grandis ai 25 di Avrîl, lis piçulis trê dîs prime de Sense | Lis origjins - robic e robighe | Lis rogazions di pre Toni Beline / E je stagjon di jerbis spontaniis: lin a “fâ spese” pai cjamps | Ricete Sirop (magjic) di violutis / CJARGNE. Tania Cassutti, “Il fier di gugje” / PAGJINE 6-7 - IL LUNARI DI AVRÎL - SIMPRI BOGNS. Valentino Ostermann, Villotte friulane, Udin, 1892 / LA POESIE. Viarte (1911) / RICETE. Caulis di Bruxelles cui miluçs / PROVERBIS / IMPRESCJ / ORT FURLAN / LA SANTE DAL MÊS. B. Eline de Valentinis / IL PERSONAÇ STORIC. Dree Maron / NO SON PERAULIS PAR VECJOS. Apericena / PAGJINE 8 - SCOMENCÂTS PAR FURLAN. Il Cont di Montecristo di Alexander Dumas | Il libri e l’autôr | Il tradutôr / La bareta… “particolâr” di Andreis de classiche conte furlane / La poesie si trasforme in musiche: Amôrs, lis poesiis di Cappello a cjapin vite tes notis di Miani / PAGJINE 9 - Mattarella e la TV. Il President al è content des trasmissions par todesc, ma sul furlan nuie. La solite Italie che e garantìs dome i fuarts / Furlan in RAI la situazion a vuê / Deventâ montagnârs e inventâsi un lavôr / PAGJINE 10 - IL FERÂL. I oms a passin, lis ideis a restin / PAGJINE 12 - CUINTRISTORIE DAL TARAMOT. Tierce pontade. Apocalìs cumò / DI SCJAS IN SCJAS: I TARAMOTS INTE STORIE FURLANE. An 1117: il taramot plui grant di Europe //
*** I articui a son disponibii fracant sul titul. Buine leture.


text:
Setembar 2015
SETEMBAR - PRIME PAGJINE. EDITORIÂL - In Regjon a àn voie di fânus fâ la fin dai cunins te padiele / La scuele furlane si prepare a vê un biel trop di insegnants di fûr Regjon: ve parcè / VIERS IL FRIÛL. Ancjemò frenadis di bande dal stât talian par vê Sapade in Friûl / PAGJINE 2 – Il president de Assemblee de Comunitât Linguistiche Furlane Navarria: «Cumò i nestris rapresentants a àn di fâ i conts considerant la identitât un fatôr diriment des lôr sieltis» / Al inizi a jerin in 12, in curt a saran 80: la situazion des adesions ae Comunitât / PAGJINE 3 - RAI par furlan? nancje tai siums. Ni dal Stât, ni dai “nestris” parlamentârs / Lis reazions dai politics sui media regjonâi / 11m Concors di Tescj pal Teatri in Lenghe Furlane de ATF: la consegne dai lavôrs pai 31 di Dicembar / PAGJINE 4 – Gaelic di Irlande, la lenghe super tutelade che e riscje di sparî: cuant che il “status” nol baste / Gaeltacht, lis “isulis” li che si fevele il gaelic de isole irlandese / IL COMENT. Il rûl di une lenghe / PAGJINE 5 - Cuant che il paron di Terna i disè a Tibaldi: «Nissun mi à mai domandât di intierâ l’eletrodot» / A Çurçuvint al va indenant il progjet ‘Une bibie sot il cîl’ / PAGJINE 6 - In Cornualie tabelis bilengâls tes stazions di polizie: cuant che la politiche linguistiche e pues jessi “a cost zero” / Storie dal taramot platade, Igor Londero: “La storiografie e varès di jessi une arme par dreçâ tuarts” / PAGJINE 7 - La Amazon cjargnele che e puarte la spese tai paisuts / I torments no cessin / Eletrodot: nissune posizion radicâl iperambientaliste, ma dome considerazions e indicazions di sintiment / PAGJINE 8 - SLOVENIE. Daspò di un an dificil, il turisim sloven al cres intal 2015 / FRIÛL EUROPE. Cirî il Friûl e cjatâ la Europe, cirî la Europe e cjatâ il Friûl / Paîs Catalans: presentât il rapuart sociolinguistic sul 2014 / PAGJINE 9 - Chei di “Felici ma furlans” in trasfierte al Piccolo Teatro Grassi di Milan. E a ’nt preparin altris / Svolte Pop par Priska, ma dome cuntun toc par furlan: il gnûf disc / SIMPRI BOGNS. Vigji Dal Piçul, Storie di Sanzòrç di Noiâr, (cence date) / ZODIAC FURLAN. Vergjine / PAGJINE 10 - IL GRANT LUNARI DAL FRIÛL. Setembar / IL FERÂL. Une zornade tal palaç / PAGJINE 11 - La Costituzion Messicane cumò e je bilengâl: la traduzion Spagnûl-Maya finide dopo agns / Seste edizion dal premi bienâl di poesie “Tracanelli”: la consegne pai 30 di Setembar / In Bretagne, la repression de France cuintri de riunificazion / 150 agns fa e je stade concuistade la piche de mont Colians, la plui alte de Patrie / Par no smenteâsi dal Nepal / PAGJINE 12 - A TU PAR TU. Ce che a disaressin dal Friûl di vuê, chei che a àn fat la sô storie. Da pît de cleva cun Siro (Siro Angeli) /
*** I articui a son disponibii fracant sul titul. Buine leture.


text:
Domenie ai 30 di Otubar, dopomisdì, si scree il progjet “Lei di Gust” par cognossi miôr la editorie furlane sedi pai grancj che pai piçui. Si tache cuntun incuintri pai frutins dai 5 ai 8 agns che a scoltaran storiis un pôc paurosis e un pôc di ridi, par festezâ la gnot des striis. Stait cu lis orelis spiçadis par cognossi i super incuintris che a stan par rivâ…
La Librarie Meister e la ARLeF – Agjenzie Regjonâl pe Lenghe Furlane
us spietin par fevelâ, scoltâ, ridi par furlan!
e cumò ve ca un pâr di informazions sui incuintris da setemane che e ven (par talian)


text:
Catolicisim
La Glesie catoliche (dal grêc: kaθoλιkός, katholikòs, ven a stâi "universâl") e je la Glesie cristiane che e ricognòs il primât di autoritât al vescul di Rome, tant che sucessôr dal apuestul Pieri su la catidre di Rome. Il non al derive dal fat che la Glesie catoliche e pretint che e sussisti in se la Glesie universâl fondade di Jesù Crist, che i apartegnin ducj i batiâts.[1]
Tes Glesiis cristianis, daûr des statistichis la Glesie catoliche e je chê che al à plui aiôr numar dîs fedêi a nivel mondiâl (CICHE World Factbook, statistichis 2007), cuntune percentuâl alte in Americhe Latine e in Europe.
I siei fedêi a vegnin clamâts catolics.


text:
Prime de
implosion de Jugoslavie, serp e cravuat a vignivin consideradis
varietâts de stesse lenghe, là che la diference principâl e steve
intal ûs dal alfabet cirilic pal prin e di chel roman pal secont. La
cuistion e je deventade ingredeade massime in Cravuazie là che i
efiets de vuere a pesin ancjemò a fuart ancje sul plan linguistic.
Cussì, cundut che une disposizion costituzionâl dal 2002 e previôt
l’ûs de toponomastiche bilengâl intes localitâts là che
almancul un tierç de popolazion al parten a di une minorance, il
proviodiment al jere restât su la cjarte. Cumò lis autoritâts
cravuatis a àn fat savê che intune vincjine di comuns là che la
comunitât serbe e passe il 30% de popolazion la cartelonistiche e la
segnaletiche a saran bilengâi (che inte plui part dai câs al vûl
dî dome che lis scritis a saran ancje par cirilic). La decision e à
però jevât lis protestis de diestre nazionaliste cravuate che no
vûl scritis par serp in particolâr a Vukovar, citât che e jere
stade fiscade intant de vuere dal 1991. Daûr dal censiment dal 2011
però, il 34,8% de popolazion de citât si declare di nazionalitât
serbe: une percentuâl suficiente par che e vegni metude in vore la
legjislazion sui dirits des minorancis.
Font:
Balkan Insight, 03/01/13; BBC, 03/01/13


text:
Rom: intervent de OSCE cuintri de discriminazion
Ai 8 di Avrîl e cole la Zornade internazionâl dal popul rom. Cualchi zornade indaûr, propit inte suaze di chest inovâl, il diretôr dal Ufici pes istituzions democratichis e pai dirits umans de OSCE, Christian Strohal, al è intervignût par riclamâ i guviers dai stâts membris a incressi i sfuarçs par dislidrisâ la discriminazion cuintri des popolazions rom e sigurâ la lôr partecipazion plene ae societât. Cun di fat, in dì di vuê, te plui part dai paîs, i membris des comunitâts rom si cjatin a jessi discriminâts tal cjamp de educazion, de cjase, dal lavôr e de sanitât. Tal 2003 la Organizazion pe Sigurece e la Cooperazion in Europe e veve metût jù un Plan di azion che al impegnave i siei membris a lotâ cuintri de discriminazion e dal razisim che i rom si cjatin a patî. Magari cussì no – al à dite Strohal – daspò cinc agns la situazion no je mudade cui sa trop e chestis comunitâts si cjatin a frontâ pidiments di ogni sorte cuant che a cirin di otignî chei dirits che i spietin a ducj i citadins. A front di cheste situazion, in Lui i rapresentants dai stâts membris de OSCE a varessin di tornâ a dâsi dongje par cirî di inzornâ e comedâ il Plan di azion. Intant, ai 6 di Avrîl, si è presentade a Bruxelles la Coalizion par une Politiche pai Rom Europeans che e à chê di sburtâ su lis istituzions comunitariis par che a cressin i sfuarçs cuintri de discriminazion. La CPRE e je formade di vot organizazions impegnadis te difese dai dirits umans, tant che Amnesty International e Minority Rights Group, o che a son espression de comunitât rom.
Font: Nationalia, 07/04/08


text:
Si clame “Kili-Kili” (Ghiti ghiti) la
prime conte interative basche par iPad, iPhone e iPod Touch che e permet ai
frutins di tacâ a imparâ lis peraulis par euskara.
Compagnâts de protagoniste de conte i frutins tra i 2 e i 3 agns, cul jutori
dai gjenitôrs, a podaran scjavaçâ tredis ambientazions diferentis e imparâ il
non di ogjets cuotidians, animâi, parts dal cuarp, colôrs e altri ancjemò.
Chescj elements a àn colôrs plui vîfs e cul tocjâju e ven fûr une scrite e une
vôs che e pronunzie il lôr non. Fin cumò chescj elements a jerin disponibii
dome in version su cjarte, ma cun chest prodot si vûl svilupâ une gnove golaine
di contis digjitâls sei par euskara che par altris lenghis minorizadis.
Font: Vascopress,
30/01/12; Observatorio da lingua galega, 31/01/12


text:
Il simbul di Udin, prime part
Il simbul di ricognossiment de citât di Udin al è la statue dal agnûl che e è disore dal cjampanil de glesie di Sante Marie di Cjistiel, figurât in bande intune fotografie dal Giando.
Il gno amì fotograf Pauli Brisighelli mi à dite che a promovi l'agnûl a simbul udinês al è stât so von Tilio chal ji veve fât une fotografie aeree cul teleobietîf prime de seconde vuere mondiâl; di cheste fotografie po dopo al veve gjavât fûr une cartuline che e à fat il zîr dal mont. Jessint stade fate la fotografie vie par un dì di biel timp e cul teleobîetif, la sacume dal agnul al è ben a fuc e sfracaiade cuintri des monts; par la cuâl e dâ l'idee che Udin e sedi ai pits des monts.
Dut câs l'Agnul al salte fûr dal skyline udinês e al è un element carateristic de linie che e scompartis cîl e tiare.
Une liende e conte che tal progjet origjinari a vevin intenzion di fâ il cjampanil dal domo plui alt e imponent di come chal si lu viôt cumò e che parsore dal cjampanil al varessin volût logâ une statue de madone par completâ l'anunziazion: l'agnul dal cjistiel al varès anunziât la buine gnove ae madone dal domo. Però lis fondis dal cjiampanil dal domo a no tignivin par la cuâl a deciderin di interompi i lavôrs e la stutue da la madone nol è mai stade metude in vore. Di chest progjet al reste il non dal domo: "Sante Marie anunziade te Metropolitane", e l'agnûl anunziant.
Par agns o ài doprât la figure dal agnûl tai progjets grafics par iniziativis locâi, par esempli par li locandinis de iniziative "Shopping Days" organizade de ASCOM di Udin o par il boletin de parochie dal domo, chal si initole propri "L'Agnûl di Sante Marie di Cjistiel", e cussì o ài vût sen di lei la storie che ur ripuarti, voltade par furlan, de piçule vuide de glesie di Sante Marie di Cjistiel par cure di Bepi Bergamini.
Al è parsore ae cupole dal cjampanil un agûl zirevûl, il ben cognossût "anzelo" chal mostre la direzion dai vints. Bielzà proviodût tal dissen di Zuân di Udin, al fo intaiât dal scultôr furlan Vincenzo Pollame, chal fo pajât par chest tal 1550. Tal 1642 une saete e brusà la statue che e fo restaurade e cuviarte cul plomp tal 1643; tal 1644 Pieri Toni Navarra, architet incargât de nobil famee Bartolini sedi de costruzion dal lôr palaç (cumò sede de Biblioteche Comunâl) tant che da la lôr vile di campagne a Buri, ricevè in plui voltis 90 ducâts par vê:"tirato suso la figura de langiolo et posto in opera su la tore".
Tal dîs di Avrîl dal 1776, come chal si lei tal "Diario Udinese" di Toni Della Forza, "verso le 19, sollevandosi tempo contrario di lampi e tuoni, scoccarono varie saete, una delle quali colpì con folgore la statua dell'angelo, sopra il campanile della chiesa del Castello, la quale essendo di legno coperto di rame, il fuoco s'insinuò nel legno stesso, che tra il giorno stesso e la notte seguente restò tutta incendiata e consunta, benché continuamente piovesse; et per il gran vento altresì che soffiava impetuoso verso del Castello fece della paura il fuoco che là era portato e tenne in confusione ed il ecc.mo rappresentante ed ogn'altro della corte, ma per la buona direzione ed attenzione fu riparato ad ogni pericolo, del quale, lode a Dio, restò in tutto esente [...]. A ciascuno della città ha dispiacciuto l'accidente ed ognuno è pronto a contribuire per farla rifabricare in aiuto della fraterna, che da sè non può incontrare una cotal spesa; e perciò ora si sta facendo da soggetti destinati la colletta di elemosine per il soccorso, desiderando di vederla nuova nel più breve spazio di tempo, lavorata però in altra maniera che non entri legno, aciò non resti esposta a simili disgrazie, che il Signore tenghi anche da noi tutte sempre lontane".
Si deliberà di fâ fâ un gnûf agnûl di metal e a forin incargâts i fradiis Vincenzo e Tiziano Vallani, fondidôrs di Manià che prime a vevin tornât a fâ l'agnûl dal cjampanil di Manià chal fo incendiât di une saete tal 1755 e che tal 1775 a vevin fât chel dal cjampanil di Noiarêt di Cuar (frazion di San Denêl). Dentri di un an la staue e fo finide e prime di jessi logade (tal setembar dal 1777) e fo cuvierte cun l'aur al presit di 175 ducâts in plui che i 300 ducâts pe statue.
Tant che la plui part dai agnûi logâts parsore ai cjampanii furlans (Gallerian, Tumieç, Noiarêt di Cuar, Poç di Codroip) al figure l'agnûl dal Signôr, Gabriêl cul classic zi in man. Ettore Cicuttini al scrivè: "si volge senza posa e, quando indica l'incompiuto campanile del Duomo, sembra voglia cercare la Madonna dell'Annunciazione che pur doveva assidersi lassù, a divina rispondenza".


text:
In Moldova, daspò de sconfite dai Comuniscj intes ultimis elezions politichis, chei altris partîts (ven a dî Liberâi Democratics, Liberâi, il Partît Democratic, e la Aleance Moldova Nestre) a àn sielzût il liberâl Mihai Ghimpu tant che gnûf president dal Parlament. Ghimpu si à declarât a pro de unificazion tra il so paîs e la Romanie, ancje se al à specificât daurman che si trate dome di une opinion personâl. La vicende, di fat, e je une vore delicade ancje par vie che a restin in pîts cuestions tant che chê dal avignî de regjon autonome de Gagausie e soredut chê de Transnistrie, regjon a maiorance russe che bielzà di agns si è autoproclamade indipendente. Propit il president di chest teritori, Igor Smirnov, al à confermât che no je nissune intenzion di tornâ a meti adun la Transnistrie cu la Moldova.
Font: Món Divers, 09/09/09


text:
OpenOffice.org
Clamât propiamentri OpenOffice.org (no OpenOffice, par vie di une dispute su lis marcjis), al è un progjet comunitari cun l'obietîf di creâ une suite pal ufizi basade su codiç a risultive vierte (cun licence LGPL).
Cheste suite e pues lei cence modifichis files creâts cun Microsoft Office, la suite di ufici plui pandude, ma dopre preferibilmentri un so formât di file, basât sul standard XML. Plui in specific, i files creâts di OpenOffice.org a son files XML comprimûts, cussì che a ocupin mancul puest sul disc.
A son disponibilis versions di OpenOffice.org par Microsoft Windows, Linux, Solaris e MacOS Il progjet al è nassût cuant che la Sun Microsystems e à decidût di dâ fûr cun la licence LGPL il codiç de sô suite StarOffice; vuê la Sun e continue a vendi versions di StarOffice, che a son basadis sul codiç di OpenOffice ma ufrissin in plui un supuart tecnic e cualchi acessori (la relazion tra OpenOffice.org e StarOffice e je plui o mancul chê tra Mozilla e Netscape Navigator.
Components[cambie | modifiche il codiç]
- Writer, un processôr di tescj che al pues ancje jessi doprât come editor WYSIWYG pes pagjinis HTML.
- Calc, par lavorâ cui sfueis di calcul.
- Draw, pai disens, cun la pussibilitât di espuartâ tal formât vetoriâl SVG.
- Impress, par creâ presentazions visuâls
- Math, editôr di formulis matematichis.
- Base, un program pes basis di dâts
Formâts di files doprâts normalmentri[cambie | modifiche il codiç]
OpenOffice.org al dopre come opzion predeterminade i formâts di files OpenDocument (ODF):


text:
In spedizion i boletins par paiâ la Tasi
Cui 27 di Novembar il Comun al tacarà a mandâ tes cjasis dai citadins i boletins pal paiament dal salt de Tasi che al scjât ai 16 di Dicembar. Il model F24 semplificât za compilât al è compagnât di une note informative e un scheme che al propon ducj i dâts doprâts par calcolâ la impueste. La spedizion a cjase nol è un at dovût, e chel di Udin al è un dai pôcs Comuns de regjon a fâle cun…
Belanç cence aument des tarifis e cun fonts pai cantîrs
Nissun aument des tassis, confermâts i servizis pai citadins, lavôrs publics che a tornin a partî. A son i principis di fonde dal belanç di prevision pal 2015 dal Comun di Udin, fat bon vinars ai 27 di Jugn de Zonte comunâl. Il document finanziari al va al pâr sui 169 milions. Par chel che al rivuarde lis jentradis, 67,6 milions a rivin di trasferiments (62 di chescj di divignince regjonâl), 52,7 si riferissin aes jentradis tributariis (Irpef, Imu, Tari,…
Un milion par gnovis oparis dal cont consuntîf 2014
La Zonte udinese e à fat bon il cont consuntîf dal 2014, che cumò al varà di passâ pal esam dal Consei comunâl. Si trate dal ultin rindicont di meti jù daûr dai principis contabii vieris, dal moment che cul 2015 e jentre in vore la gnove contabilitât armonizade. Di un pont di viste tecnic il document si siere cuntun civanç tor dai 20 milions di euros, pe plui part vincolâts o metûts par cuvierzi credits dificii di scuedi o…
Model gnûf par finanziâ i intervents energjetics
Finanziâ i intervents pe eficience energjetiche cuntun font formât cui sparagn garantîts di chei stes intervents. Su la fonde di chest mecanisim virtuôs, il Comun di Udin si prepare a screâ un model gnûf di finanziament des oparis di manutenzion e di miorament energjetic dai imobii e dai spazis de citât. Il prin intervent pilote, che al tacarà a alimentâ il font, al inten la sostituzion di dutis lis lûs publichis dal parc della Rimembranza (viâl Diaz) cun tecnologjie Led.…
Belanç comunâl, in 4 agns sbassât di un cuart il debit
Il sindic di Udin, Furio Honsell, al à presentât i ultins dâts sul sbassament dal debit de bande dal Comun. Tra il 2010 e il 2014 la Aministrazion comunâl e à rivât a taiâ il debit complessîf dal ent dal 25%, passant dai 163 milions dal 2010 ai 124 milions dai 31 di Dicembar dal an passât. “In rispueste al sburt rivât dal pat di stabilitât e dai gnûfs vincui di belanç imponûts dal guvier talian, il Comun di Udin…
Presentât il Belanç di Gjenar 2014
Al è stât presentât îr, joibe ai 11 di Dicembar, de assessore comunâl pe paritât om e femine, Cinzia Del Torre, il Belanç di Gjenar dal 2014. Intal document, ancje chest an, in plui de classifiche di gjenar a son stâts cjapâts sù i dâts e lis informazions suntun cuartîr particolâr de citât. Dopo dal cuartîr de Magnolie, chest an al è stât analizât il cuartîr Aurora. Traviers di discussions di grup – e à spiegât la Del Torre –…
Plui bêçs de Regjon, si sbassaran Tasi e Tari
L’aument dai trasferiments regjonâi ai Comuns comunicât intant de ultime riunion dal Consei des Autonomiis Locâls al à puartât la Aministrazion comunâl di Udin a decidi di rinviâ di cualchi zornade la aprovazion dal belanç preventîf. Cun di fat, a front di un stanziament pal Comun di Udin di plui o mancul 3 milions di euros, l’esecutîf Honsell al à decidût di rinviâ la riunion dal Consei comunâl dai 23 di Jugn che e varès vût di jessi dute dedicade…
Tari, il Comun al à judât ancje i operadôrs dal cumierç
Dopo dal intervent dal president mandamentâl de Confcumierç, Giuseppe Pavan, su la metude in vore in comun di Udin de Tari, la gnove tasse su lis scovacis, il sindic Furio Honsell al à rispuindût che “su lis scovacis si à previodût di rivâ a sparagnâ passe 200 mil euros, ma su la fonde des normis che a regolin la Tari no si podeve centrâ cheste cifre suntune categorie sole; chel istès si à cirût di pontâ suntune riduzion plui fuarte…
Al è di 156 milions il belanç di prevision pal 2014
La Zonte e à fat bon il belanç di prevision pal 2014 dal Comun di Udin che si siere sui 156 milions di euros. Su la manovre a pesin sei la riduzion dai trasferiments leade ae de situazion economiche e finanziarie gjenerâl, sei il pat di stabilitât. La introduzion de Impueste Uniche Comun formade di Imu, Tasi e Tari e puarte invezit a incressi la pression fiscâl sui citadins. Lis jentradis a son sui 150 milions di euros, plui un…
Imu e Tasi, esenzion totâl pai alozaments Ater
Udin, unic tra i Comuns cjâf lûc dal Friûl – Vignesie Julie, al sigure la esenzion totâl di Imu e Tasi par ducj i alozaments Ater. Lu àn confermât il sindic Furio Honsell e la assessore Antonella Nonino intant dal incuintri cul aministrdôr unic de Ater udinese, Luciano Aita. Il sindic al à sclarît che lis normis su Imu e Tasi a son stadis interpretadis inte maniere plui favorevule ae Ater cun chê di lassâi ae aziende plui risorsis par…


text:
Spagne
La Spagne e je un stât de Europe ocidentâl che al fâs part de Union Europeane dal 1 di Zenâr dal 1986. E confine a Ovest col Portugal e a Nord cun le France. E je une monarchie parlamentâr, e il cjâf di stât al è il re Juan Carlos I.
Tabele dai contignûts
Gjeografie[cambie | modifiche il codiç]
La Spagne e ocupe cirche l'84 par cent de penisule iberiche, e si slargje dai Pireneis a Est fin tal Ocean Atlantic a Ovest. E je bagnade ancje dal Mar di Cantabrie (Nord) e dal Mar Mediterani e dal Mar des Balearis a (Sud-Est). Te ponte plui a Sud de penisule si cjate il Stret di Gjibiltere, che separe Spagne e Maroc, e che tal pont plui stret al è un braç di mâr di dome 13 chilometris.
Lis isulis plui impuartantis a son lis Balearis, tal Mâr Mediterani, e lis Canariis, tal Atlantic a cirche 100 km de cueste de Afriche.
Regjons[cambie | modifiche il codiç]
La Spagne e je dividude in 17 regjons autonomis, dividudis a lôr volte in 50 provinciis; in plui, a esistin dôs citâts autonomis, Ceuta e Melilla.
Storie[cambie | modifiche il codiç]
La storie moderne de Spagne e scomençà tal 1492, cuant che la fin de Reconcuiste e consintì di zontâ scuasit dutis lis regjons che vuê a fasin part dal paîs, cu la ecezion de Navarre, unide al paîs dome tal 1512.


text:
Eco: Par vie da l'abondanze dal materiâl, o ai spindût un grump di timp a visionâ prime di decidi sul cê fâ. Il lavôr a nol é ancjemó perfet ma o sin enfre amîs no mo? O mi riservi di fâ un'âltre version plui tart. Come ch'a diseve me agne Lene :No sta spietâ ch'al esisti il mistîr: Invntilu! O speri che il clip us plasi. O ai cirût di maridâ le musiche e lis imagjinis ae mê maniêre. O fasarai une pagjine sul web cun plui informazions ma o soi achi ogni dí. Bon divertiment e buine domenie.
12 gen 2008
Il clip dal mês
7 commenti:
- Christian Romanini ha detto...
-
Biel! La ispirazion ti ise vignude simpri parcè che al è l'an de Pantiane? ;-)
- 12 gennaio 2008 21:19
- Jaio ha detto...
-
Ma,cuissà? Se l'ant de pantiane al nus rint prolifics o ai bielzà cualchi idee par fant un'âltri. Intant lu ai mitût sù You.
- 13 gennaio 2008 06:25
-
-
:-)))
Buona domenica Jaio!
Chapucer
- 13 gennaio 2008 15:08
- Furlans de diaspore ha detto...
-
Za dai prins seconts dal filmat o vevi capit ce cal jere in te vetrine.
:-)
- 14 gennaio 2008 19:09
- Jaio ha detto...
-
...In fat: So fâs manichins a nol podeve tratâsi che di alc di simil:-) Dutcâs, a tu sês ancjemó un di chei ch'a cjalin ator prime di cjalâ dentri invesit di fâ il contrari.
- 16 gennaio 2008 10:25
- elio-c ha detto...
-
I filmas ju pues viodi dome cumò, parceche e je finalmentri rivade a Vencion che specie di ADSL ridote che la Telecom a elargis cuintri il "digital divide".
Eben chel chi al è veramentri fuart! :-)
Mandi
- 2 febbraio 2008 07:50
- Chaela ha detto...
-
You write very well.
- 10 novembre 2008 16:26


text:
Daûr des ultimis ricercjis sociolinguistichis davueltis de segretarie pai zovins e di chê pe politiche linguistiche dal guvier catalan a rivin dâts positîfs pe lenghe catalane. Di une bande si à un aument intal ûs dal catalan intes fameis zovinis che a àn tant che lenghe origjinarie il castilian. Intai ultins agns, di fat, ta chestis fameis i gjenitôrs che a doprin cui lôr fîs il catalan compagn o plui che no il castilian a son passâts dal 10 al 40 par cent. Di chê altre bande, la inchieste e mostre che tra i zovins si dopre di plui il catalan a scuele e intal marcjât dal lavôr, intant che il castilian al reste plui doprât intes situazions informâls.
Font: Nationalia, 12/05/10


text:
Miârs di personis a àn partecipât pes stradis di Uviéu / Oviedo ae manifestazion clamade dongje de Zonte pe difese de lenghe asturiane par rivendicâ la uficialitât di cheste lenghe. La iniziative e à cjatât la poie di associazions, sindacâts e partîts, fale socialiscj e popolârs che a son contraris a ricognossi al asturian il status di lenghe uficiâl intal Statût di autonomie. Intant la Academie pe lenghe asturiane e la Universitât di Uviéu a àn fat savê che, za cun chest an, a metaran in pîts un centri di studis par asturian che al è stât batiât Universidá Asturiana de Branu.
Font: Món Divers, 10/05/1o


text:
Al à non “Il dileme spagnûl” il document sotscrit di 62 gjornaliscj catalans par denunciâ lis menacis che a pesin su la autonomie de Catalogne. Si trate di une sorte di manifest, viert ancje a altris adesions, che al invide lis istituzions spagnolis a rispietâ la voie di autoguvier dai catalans. “Se lis istituzions e i partîts politics no saran bogns di cjatâ une soluzion dignitose ae situazion che si cjatisi denant – si lei intal document – la realtât e oblearà i catalans a sielzi tra la involuzion e la secession”. I gjornaliscj che a àn sotscrit il test a disin che si cjatisi a vivi une situazion ecezionâl e che lis aspirazions di autoguvier dai catalans no puedin jessi limitadis doprant la Costituzion spagnole: duncje, se no si rive a dâ une rispueste a cheste volontât, i catalans si cjataran a vê di sielzi tra rinunciâ aes lôr aspirazions o ae Costituzion spagnole.
Font: Gara, 21/05/10


text:
Intant dai
incuintris interregjonâi des lenghis e des culturis minorizadis dal
stât francês, che si son tignûts a cjaval tra i 29 di Novembar e
il prin di Dicembar, i delegâts des comunitâts rapresentadis a àn
indreçât un apel unitari aes autoritâts statâls. Intal document
si denuncie la situazion di minorizazion vivude di chestis comunitâts
e si fasin indenant cuatri domandis, ven a dî: che il president de
Republiche al rispieti l’impegn cjapât pe ratifiche de Cjarte
europeane des lenghis regjonâls o minoritariis; che la leç di
decentrament i trasferissi aes coletivitâts regjonâls lis
competencis par organizâ e par meti in vore lis politichis
linguistichis inte scuele, te aministrazion publiche, te formazion,
intai media e te culture; che il Parlament francês al fasi buine une
leç su lis lenghis fondade sui principis fats indenant dal intergrup
parlamentâr des lenghis e des culturis regjonâls; e che si
ricognossi ad in plen il dirit al insegnament des lenghis minorizadis
in dutis lis areis là che a son feveladis. A sotscrivi il document a
jerin delegâts alsazians, bascs, bretons, catalans, ocitans, ma
ancje de Guiane, de Martinique e de isule di Réunion.
Font:
Agence Bretagne Presse, 03/12/12


text:
Si davuelzaran ai 15 e ai 16 di Fevrâr lis elezions che a decidaran cui che al varà di aministrâ la Regjon Sardegne tai prossims agns. A saran cinc i candidâts che a corin pe presidence regjonâl: il president dimissionari Renato Soru, poiât di PD, PRC, PdCI, Idv, Rossomori e Sinistra Autonomista; Ugo Cappellacci, che al à daûrsi PdL – Riformatori Sardi, UDC, Sardegna Insieme – UDS – Nuovo PSI, Movimento per le autonomie e PSd’Az; Peppino Balia, che al vuide la liste dal Partît Socialist; Gavino Sale, candidât di iRS; Gianfranco Sollai, poiât di Unidade Indipendentista. I prins trê candidâts a rapresentin i partîts di stamp talian, cu la poie dai autonomiscj locâi, ven a dî il PSd’Az cul centri diestre e i Rossomori cul centri çampe. A rapresentâ l’indipendentisim sart, invezit, a son iRS (indipendentzia Repubrica de Sardigna) e Unidade Indipendentista, un non che al met adun Sardigna Natzione, A Manca pro s’Indipendentzia, A foras e Juventude indipendentista 28 de abril. Di segnalâ po la presince ancje di un altri candidât, Alessandra Meli, che e varès vût di vuidâ la liste di Salvatore Meloni, president de autoproclamade republiche di Malu Entu (une isulute pôc fûr de Sardegne). Cheste liste, però, e je stade presentade cence lis firmis che a coventin par partecipâ aes elezions: une sielte fate cu la sperance po di presentâ ricors par rivâ a ripeti lis elezions
Font: Regione Sardegna; iRS; Unidade Indipendentista; Sardegna Oggi


text:
Rom: prime cunvigne europeane sui Rom
Rapresentants dai stâts membris, des diviersis comunitâts rom dal continent e di organizazions pai dirits umans si son dâts adun a Bruxelles, alì de Comission Europeane, pal prin incuintri di chest stamp a nivel comunitari. I obietîfs principâi de riunion a jerin trê, ven a dî: fâ cognossi lis dibisugnis des comunitâts rom; cirî fûr lis stradis miôr par miorâ la lôr condizion; sigurâ des liniis di azion par rivâ a di un tant. I indreçaments saltâts fûr di chest incuintri a saran cjapâts sù de Comission Europeane par deventâ part des politichis comunitariis. Lis diviersis comunitâts rom, si fevele di une popolazion di 10-12 milions di lôr, a van dilunc a patî condizions di discriminazion tai cjamps de cjase, dal lavôr, de salût e de educazion. Lis autoritâts comunitariis, duncje, a sburtin i stâts membris a lavorâ par combati chestis discriminazions, massime ta chei paîs – tant che la Italie – là che la situazion e je plui grivie.
Font: European Commission, 16/09/08; Nationalia, 16/09/08


text:
Telecomunicazion
La telecomunicazion e je la comunicazion a distance, cjapant dentri radio, telegrafie, television, telefonie, comunicazion di dâts e rêts di calcoladôrs.
Lis elements di un sisteme di telecomunicazion son un trasmetidôr, un mieç (linee) e possibilmentri un canâl sore il mieç, e un ricevidôr. Il trasmetidôr e je un argagn che trasforme o codifiche il messaç intun fenomen fisic: il signâl. Il mieç di trasmission, par sô nature fisiche, probabilmentri modifiche o degrade il signâl in tal troi dal trasmetidôr al ricevidôr. Il ricevidôr al a un mecanisim bon di redimi il messaç, dentri un ciertun limit di degradation dal signâl. Des voltis, il ricevidôr finâl e je il voli uman e/o l'oreli (o in cualchi câs estrem altri argagns sensoriâls) e il riscat dal messaç e je fât dal cerviel.
La telecomunicazion pues jessi pont-a-pont, pont-a-multipont o "a ploe", che je une forme particolâr di pont-a-multipont ch'al va dome dal trasmetidôr ai ricevidôrs.